text:
Ungatsandza yini kufundza lesihloko ngalolulwimi: %%?
Yebo
Cha
LiBhayibheli Leliku-Internet
I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
Yebo
Cha
1 Mine Jakobe, sigcili saNkulunkulu neseNkhosi Jesu Khristu, ngibhalela tive letilishumi nakubili letisakatekile:
Ngiyanibingelela!
2 Nibojabula bazalwane bami nanehlelwa tilingo letehlukahlukene,
3 nati kutsi kuvivinywa kwekukholwa kwenu kuveta kucinisela.
4 Kodvwa vumelani kucinisela kucedzele umsebenti wako, kuze nitewuphelela, niphile kuto tonkhe tintfo, ningesweli lutfo.
5 Nangabe lomunye wenu eswele kuhlakanipha, akachubeke akucela kuNkulunkulu futsi utawuphiwa kona, ngobe bonkhe ubapha ngesandla lesivulekile nangaphandle kwekubasola.
6 Akachubeke acela ngekukholwa, angangabati sanhlobo, ngobe loyo longabatako ufana neligagasi laselwandle lelipheshulwa liphindze linyakatiswe ngumoya.
7 Ecinisweni loyo muntfu akukafaneli alindzele kutfola lokutsite kuJehova;
8 ngobe akatati kutsi ufunani, futsi uyagucugucuka kuto tonkhe tindlela takhe.
9 Umzalwane lophansi akajabule ngekuphakanyiswa kwakhe,
10 nalonjingile akajabule ngekuhlazwa kwakhe, ngobe utawunyamalala njengembali yesiganga.
11 Lilanga liphuma nekushisa kwalo lokukhulu libunise lokumilako, timbali tako tihhohloke, nebuhle bako buphele. Ngako-ke nemuntfu lonjingile utawunyamalala asenta tintfo takhe.
12 Uyajabula umuntfu lochubeka abeketelela kulingwa, ngobe utawutsi nakemukelwa atfole umchele wekuphila, loyo Jehova lawetsembise labo labachubeka bamtsandza.
13 Nangabe umuntfu alingwa, angabosho kutsi: “Ngilingwa nguNkulunkulu.” Ngobe Nkulunkulu ngeke alingwe ngalokubi kantsi naye akalingi muntfu.
14 Kodvwa nguloyo naloyo ulingwa ngekuhungwa nangekuyengwa sifiso sakhe.
15 Ngako sifiso nasesakhekile siveta sono; bese kutsi sono nasesentiwe, siletse kufa.
16 Ningadukiswa bazalwane bami labatsandzekako.
17 Tonkhe tipho letinhle naletiphelele tivela etulu, tichamuka kuYise wetibane tasesibhakabhakeni, longagucuki nobe ashintje njengesitfunti.
18 Kwaba yintsandvo yakhe kutsi asiletse ngelivi leliciniso, kuze sitewuba titselo tekucala tetidalwa takhe.
19 Naku lokufanele nikwati bazalwane bami labatsandzekako: Wonkhe umuntfu kufanele asheshe kulalela, ephute kukhuluma, ephute nekutfukutsela;
20 ngobe intfukutselo yemuntfu ayikuletsi kulunga kwaNkulunkulu.
21 Ngako lahlani konkhe kungcola nebubi lobandzile, nilemukele ngemoya lophansi livi lelihlanyelwa kini, nalelikwati kusindzisa imiphefumulo yenu.
22 Kodvwa banini benti belivi, ningabi ngulabalivako kuphela, nitikhohlisa ngekucabanga lokungemanga.
23 Ngobe nangabe umuntfu eva livi kodvwa angabi ngumenti walo, ufana nemuntfu lobuka buso bakhe esibukweni.
24 Uyatibuka, bese uyesuka ahambe, ngekushesha akhohlwe kutsi unjani.
25 Kodvwa loyo lophenya umtsetfo lophelele wenkhululeko aphindze aphikelele kuwo, akabi ngulovako bese uyakhohlwa, kepha uba ngumenti welivi, futsi utawujabula ngekulenta.
26 Nangabe umuntfu acabanga kutsi usikhonti saNkulunkulu kodvwa abe angalulawuli lulwimi lwakhe, usuke atikhohlisa enhlitiyweni, kantsi nekukhonta kwakhe Nkulunkulu kulite.
27 Kukhonta lokuhlantekile nalokungakangcoli ngekwembono waNkulunkulu longuBabe wetfu nguloku: Kunakekela tintsandzane nebafelokati elusizini lwabo, nekutsi umuntfu atigcine ete libala eveni.


c: text/html

text:
Sobhuza II
Ingonyama Sobhuza Wesibili[hlela | edit source]
Sobhuza wesibili watalwa mhla tingu-22 kukholwane nga-1899 yinkhosikati Lomawa Ndwandwe. Ngawo lomnyaka ingonyama Mahlokohla yakhotsama. Emva kwekukhotsama kwengonyama Mahlokohla Indlovukazi Labotsibeni nalomawa babambela Sobhuza.
libito lekutalwa lengonyama Sobhuza nguNkhotfotjeni. Leli laSobhuza ulitfole nga-1921 nasatsatsa bukhosi.
Nasakhulakhulile Sobhuza Labotsibeni wagcogca timali wakha sikolwa kaLobamba lapho Sobhuza afundza khona. Utsite nacedza lapho wendluliselwa eKoloni eKolishi iLovedale lapho aphotfula khona tifundvo takhe. Konkhe loku yimitamo yaLabotsibeni. Lapha ekolishi Sobhuza wahlangana nebaholi labanyenti base Afrika.
Ngemnyaka wa-1921 Sobhuza wabekwa esikhundleni sebukhosi bemaswati.
Sifiso sekucala seNgonyama bekukulinga kubuyisa live lemaswati lelabe lisetandleni tebadzeshi. Kepha-ke loko bekulukhuni ngoba belumbi bebanetincwadzi letikhomba kutsi live balitsenga engonyameni Mbandzeni. Sobhuza wehla enyuka awela tilwandle aya eNgilandi kundlovukazi yemaNgisi.
Sobhuza wagcina aphumelele ngoba nga-1968 emaswati atfola ndiphethe. Sobhuza uwabusile emaSwati kwadzimate kwaba ngu-1986 lapho akhotsama khona. Emlandvweni wetive tonkhe Sobhuza ngulenye yemakhosi lambalwa labuse sikhatsi lesidze.

robotstxt: allowed

filter: keep


text:
Ungatsandza yini kufundza lesihloko ngalolulwimi: %%?
Yebo
Cha
LiBhayibheli Leliku-Internet
I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
Yebo
Cha
5 Kubikwe kutsi emkhatsini wenu kunebudlundlulu lobungazange sebube khona ngisho nakubantfu betive, kutsi indvodza letsite ihlala nemfati weyise.
2 Niyatigabatisa yini ngaloku? Bekungakafaneli yini nilile, kuze lomuntfu lowente loku asuswe emkhatsini wenu?
3 Nanobe ngingekho ngemtimba kodvwa nginani ngemoya, sengivele ngimehlulele lomuntfu lowente loku, njengekungatsi benginani.
4 Nanihlangene ndzawonye ngelibito leNkhosi yetfu Jesu, futsi nami nginani ngemoya nemandla eNkhosi yetfu Jesu,
5 kufanele umuntfu lonjalo nimnikele kuSathane kuze kubhujiswe inyama, khona simo lesihle selibandla sitewulondvolotwa ngelilanga leNkhosi.
6 Kutigabatisa kwenu akusikuhle. Anati yini kutsi imvubelo lencane iyibilisa yonkhe inhlama?
7 Susani imvubelo lendzala, khona nitewuba yinhlama lensha njengobe nite kulata. Ngobe ecinisweni Khristu loliPhasika letfu sewuvele unikelwe.
8 Ngako asiwugcineni lomkhosi, kodvwa hhayi ngemvubelo lendzala, nobe ngemvubelo yebubi nekungcola, kodvwa ngesinkhwa lesite imvubelo sebucotfo neliciniso.
9 Encwadzini lengayibhala ngatsi yekelani kutihlanganisa netidlundlulu,
10 kodvwa bengingasho kutehlukanisa ngalokuphelele nalabatidlundlulu kulelive, lababukhali, tigebengu, nobe labakhonta titfombe. Kube bekunjalo bekutawudzingeka nisuke kulelive.
11 Kepha nyalo ngiyanibhalela kutsi niyekele kutihlanganisa nanobe ngubani lobitwa ngekutsi ngumzalwane kodvwa abe asidlundlulu, abukhali, akhonta titfombe, etfuka, asidzakwa, nobe asigebengu, futsi ningadli ngisho nekudla nemuntfu lonjalo.
12 Ngobe ngihlangene ngani nekwehlulela labo labangephandle? Nine anehluleli yini labo labangekhatsi,
13 Nkulunkulu abe ehlulela labo labangephandle? “Msuseni umuntfu lomubi emkhatsini wenu.”


text:
INDLELA YEKUTIPHATSA NESIVUMELWANO SELUSITO
I-MWEB ivumelana nendlela yekutiphatsa yemazinga laphasi letimisele kuwalandzela ngelusito lalunika labo lanesivumelwano nabo.
I-MWEB ibeke lendlela yekutiphatsa ngekwemigomo kanye nemazinga laphansi esivumelwano selusito lebekwe be-Independent Communications Authority yaseNingizimu Africa (“Chwepheshe) ngeSatiso 1740 sangemnyaka wa-2007 lesishicelelwe kuGazethi yahulumende lesingunombolo-30553 sangamhla tingu-7 iNgongoni 2007 kanye nakuSatiso 272 sangemnyaka wa- 2008 lesishicilelwe kuGazethi yahulumende lengunombolo- 30792 yangamhla tingu- 25 iNdlovana 2008, ngekulandzelana.
1. Inkhomba Yekutinikela
I-MWEB ito:-
1.1 kwenta ngendlela lengiyo nangekutinikela uma isebenta nalabo lenesivumelwano nabo;
1.2 wuciniseka kutsi lonkhe lusito nemikhicito ilandzela lokushicilelwe kulayisensi yeMWEB kanye nemitsetfo lefanelekile;
1.3 ngeke ibandlulule ngekwebuhlanga, bulili, budzala, ngenkholo, ngenkholelo, ngekukhubateka nangebuve, kulabo lenesivumelwano nabo;
1.4 khombisa kwetsembeka nekunakekela kulabo labanesivumelwano nabo;
1.5 niketa lwati lolumayelana nelusito kanye nemanani kulabo lenesivumelwano nabo;
1.6 niketa ticondziso ngekwetidzingo tebatsengi kulabo lenesivumelwano nabo uma bacela;
1.7 gcina imininingwane yalabo lenesivumelwano nabo iyimfihlo; futsi
1.8 luleka labo lenesivumelwano nabo kutsi bangatendlulisela njani tikhalo tabo kuboChwepheshe, uma ngabe MWEB ehlulekile kusombulula sikhalo ngalokwenelisekako.
2. Emalungelo emtsengi
Emalungeleo akho ngelusito lolutfola ka-MWEB afaka ekhatsi (ngalokungalinganiswa) lilungelo lekutsi:
2.1 utfole lusito ngaphandle kwekubandlululwa;
2.2 utikhetsele lofuna akunikete lusito;
2.3 uniketwe ikhophi lebhalwe ngeSingisi nangalolunye lwetilwimi letisemtsetfweni letincunywe yi-MWEB yaleNdlela yekuTiphatsa neSivulelwane Selusito;
2.4 utfole lwati noma ubute ngetincwadzi letigcinwe baka-MWEB;
2.5 kuvikeleka kwemininingwane yakho, lekufaka ekhatsi lilungelo lekungayindluliseli kunoma ngubani ngaphandle kwemvumo yakho;
2.6 ufake sikhalo;
2.7 nekulungiselwa.
3. Kuniketwa lwati
3.1 Lwati lolumayelana neluhla lolubanti lwetinsita, imikhicito nemphahla lephakelwako, emanani netimali letidzingekako ngelusito lebaka-MWEB, imikhicito nemphahla kanye nemibandzela nemigomo lebekiwe ngelusito lebaka-MWEB, imikhicito nemphahla, kubayimfihlo kwemtsetfo webaka-MWEB, umtsetfo webaka-MWEB wekukhokhela nemininingwane lemayelana nekuchumana nabo:
3.1.1 likheli lewebsaythi litsi www.mweb.co.za;
3.1.2 ngaphasi kwe- “Tatiso Temtsetfo” kuwebsaythi yetfu;
3.1.3 kunemafomu eticelo lekumele uwagcwalise kute utfole lusito; futsi
3.1.4 kunetikhangisi naletinye tindlela lesititsengisa ngato.
3.2 Tindlela tekukhokhela netekuletsa tikhalo leticuketfwe kuleNdlela yekuTiphatsa.
3.3 Singakunika i-akhawunti lekhombisa sikweleti ngasinye noma i-imvoyisi uma ucela.
3.4 Uma ufake sicelo selusito noma semkhicito kutawentiwa luhlolo lwetikweleti lonato noma lwebungoti lobungabakhona. Loku kusho kutsi baka-MWEB bangacela noma batfole imininingwane yakho leyimfihlo, yetikweleti nelwati loludzingekako kulabasemtsetfweni labasebenta ngetikweleti ngekulandzela uMtsetfo wanga 2005 we-National Credit.) (“Imininingwane Yekuhlolwa”) kute bente luhlolo ngetimali takho, babone kutsi ungakwati yini kwenta sibopho ngesivumelwano lofuna kusenta.
3.5 I-MWEB ivumelekile kwenta luhlolo lwetimali takho ngasosonkhe sikhatsi uma wenta sicelo selusito/semkhicito noma semphahla.
4. Emazinga laphasi elusito loluniketwa baka-MWEB
4.1 MWEB utimisele kutsi atfole silinganiso sentfutfuko lesingu-100% kukuniketa lusito lolucelile.
4.2 MWEB utawuphendvula lucingo ngesikhatsi lesimizuzu lemitsatfu (3) uma ushayela sikhungo sabo setincingo.
4.3 Sikhungo setfu se-Electronic Communications Network Monitoring sisebenta ema-awa langu- 24, emalanga layinkhomba (7) ngeliviki.
4.4 Kwengeta mayelana nesikhungo setfu se-Electronic Communications Network Monitoring, MWEB usebentisa sikhungo sekusita batsengi lesitimisele kwemukela nekusombulula tinkinga tetinsita kulabo lenesivumelwano nabo. Inombolo yelucingo yesikhungo itsi 08600 2000, ungashaya kusukela ngeMsombuluko kudzimate kube nguLwesihlanu kusukela ngensimbi ya-08h00 ekuseni kute kube yinsimbi ya-19h00 ntsambama, ngeMgcibelo kusukela ngensimbi ya-08h00 ekuseni kute kube yinsimbi ya-17h00 ntsambama kantsi ngeLisontfo kusukela ngensimbi ya-08h00 ekuseni kute kube yinsimbi ya-15h00 ntsambama.
5. Tikhalo ngendlela yekuphatfwa kwema-akhawunti
5.1 Kumele utfumele sikhalo sakho ku complaints@mweb.co.za. Sikhalo sakho asibe nanaku lokulandzelako;
5.1.1 Ikhophi yaleyo akhawunti noma imininingwane lefanele, sibonelo: inombolo ye-akhawunti;
5.1.2 sizatfu sekuphikisa;
5.1.3 linani leliphikiswako;
5.1.4 nemininingwane noma tincwadzi letivuna lokuphikisa, uma tikhona.
5.2 MWEB utawutsi angafinyelela emaphetselweni ngesikhalo se-akhawunti yakho akwatise ngesincumo lasitsetse kungakapheli emalanga lalishumi nakune (14) ekusebenta emva kwekwamukela sikhalo sakho.
5.3 Ungatsintsana naboChwepheshe uma ufuna kuphikisana nesincumo lesitsetfwe ngu-MWEB, uma unganeliseki.
5.4 Lokuphikisana kutawutfunyelwa kulelikomiti le-Complaints and Compliance laChwepheshe ngekwesigaba 17(H) seMtsetfo we-ICASA uma imphikiswano ingakasonjululwa nguChwepheshe njengobe kushiwo kumshwana 5.4.
6. Kuphatfwa kwetikhalo, tisombululo nendlela yenchubekelembili
6.1 Tonkhe tikhalo kumele tiniketelwe baka-MWEB kute batidzingidze njengobe kushiwo kumshwana 6.
6.2 Kumele kutsi usinike litfuba lekutsi sisombulule sikhalo sakho ngembi kwekutsi usendlulisele kuChwepheshe.
6.3 Sikhalo sakho kumele usitfumele ku- complaints@mweb.co.za. Sikhalo sakho kumele sifake ekhatsi loku lokulandzelako:
6.3.1 ligama nesibongo sakho;
6.3.2 inombolo yakho ye-akhawunti;
6.3.3 lusuku lokuletfwa kwesikhalo:
6.3.4 nechazelo lebangele kutsi kube nalesikhalo.
6.4 MWEB utakwatisa kungakapheli emalanga lamatsatfu (3) kutsi usitfollile sikhalo sakho.
6.5 MWEB utawubhala sisombululo sesikhalo sakho kungakapheli emalanga lalishumi nakune (14) ekusebenta ekwamukelwa kwesikhalo, noma emva kwesikhatsi lesidze lesingavumelana ngaso uma sisombululo sesikhalo, sibonelo: (ngalokungenakulinganiswa) siphetfwe ngulophakela imphahla noma ngulomunye loniketa lusito.
6.6 Ungatsintsana naChwepheshe ngesincumo lesitsetfwe baka-MWEB, uma ungeneliseki ngaso.
6.7 Lokuphikisana kutawutfunyelwa kulelikomiti le-Complaints and Compliance laChwepheshe ngekwesigaba 17(H) seMtsetfo we-ICASA uma imphikiswano ingakasonjululwa nguChwepheshe njengobe kushiwo kumshwana 6.5.


text:
Yini Lengenta Kuphila Kwemndeni Kujabulise?
Ucabanga kutsi . . .
lutsandvo?
yimali?
nome ngulokunye?
LOKO LOKUSHIWO LIBHAYIBHELI
“Bayajabula labo labeva livi laNkulunkulu, bese bayalenta.”—Lukha 11:28, New World Translation.
KUNGAKUSITA NGANI KUKUKHOLELWA LOKU?
Ungatfola lutsandvo sibili.—Efesu 5:28, 29.
Ungajabulela inhlonipho lejulile.—Efesu 5:33.
Kuvikeleka sibili.—Makho 10:6-9.
SINGAKWETSEMBA MBAMBA YINI LOKUSHIWO LIBHAYIBHELI?
Yebo singakwetsemba, nganati tizatfu letimbili:
Nkulunkulu nguMsunguli wemindeni. LiBhayibheli litsi, ‘yonkhe imindeni yetsiwa’ ngaNkulunkulu Jehova. (Efesu 3:14, 15) Ngalamanye emavi, lilungiselelo lemndeni likhona ngobe Jehova walidala. Kubaluleke ngani loko?
Ase ucabange: Kube bewudla kudla lokumnadzi futsi ufuna kwati kutsi kuphekwe njani, bewungabuta bani? Ngalokucinisekile, ungabuta loyo lokuphekile.
Ngendlela lefanako, kute sitfole tintfo letingasita kutsi kuphila kwemndeni kujabulise, singafundza kuJehova, uMsunguli wemndeni.—Genesisi 2:18-24.
Nkulunkulu uyakukhatsalela. Kukuhlakanipha ngemindeni kufuna seluleko saJehova lasinika sona ngeliVi lakhe. Ngani? “Ngobe yena uyanikhatsalela.” (1 Phetro 5:6, 7) Jehova ukufisela lokuhle—futsi seluleko sakhe siyasebenta ngaso sonkhe sikhatsi.—Taga 3:5, 6; Isaya 48:17, 18.
LONGACABANGA NGAKO
Ungaba njani yindvodza, umfati nome umtali lokahle?
LiBhayibheli liyawuphendvula lombuto ku-EFESU 5:1, 2 nakuKHOLOSE 3:18-21.


text:
BoFakazi BaJehova Bayatibeketelela Yini Letinye Tinkholo?
Silalela seluleko seliBhayibheli lesitsi “
hloniphani bonkhe bantfu” ngisho nome ngabe bakuyiphi inkholo. (1 Phetro 2:17) Sibonelo saloko kutsi, kulamanye emave kunemakhulu etinkhulungwane taboFakazi BaJehova. Nome kunjalo, asetami kuphocelela betembusave nobe tishaya mtsetfo kutsi bangakuvumeli lokwentiwa nguletinye tinkholo. Asikukhankaseli kuphasiswa kwemitsetfo lokungaphocelela kutsi bantfu batiphatse ngendlela lesifuna ngayo baphindze bakholelwe ngulesikukholelwako. Esikhundleni saloko, siphatsa labanye ngendlela lesingatsandza kutsi basiphatse ngayo.—Matewu 7:12.


text:
INCENYE 9
Khontani Jehova Njengemndeni
‘Khontani Loyo lowadala lizulu nemhlaba.’
Njengobe ufundzile kulencwajana, liBhayibheli licuketse timiso letinyenti letitawusita wena nemndeni wakho. Jehova ufuna kutsi ujabule. Wetsembisa kutsi nangabe ukubeka kucala kukhonta yena, ‘tonkhe leletinye tintfo utawengetelwa tona.’ (Matewu 6:33) Ufuna kutsi ube ngumngani wakhe sibili. Wasebentise onkhe ematfuba kute ukhulise bungani bakho naNkulunkulu. Leli lilungelo lelikhulu kakhulu umuntfu langase abe nalo.
1 CINISA BUHLOBO BAKHO NAJEHOVA
LOKO LOKUSHIWO LIBHAYIBHELI: “‘Ngitawuba ngubabe kini, nani nitawuba ngemadvodzana nemadvodzakati kimi,’ kusho Jehova.” (2 Khorinte 6:18) Nkulunkulu ufuna kutsi ube ngumngani wakhe lomkhulu. Umthantazo ungulenye yetindlela tekusondzelana naye. Jehova ukumema kutsi ‘uhlale uthantaza.’ (1 Thesalonika 5:17) Uyakulangatelela kuva imicabango yakho lejulile naloko lokukukhatsatako. (Filiphi 4:6) Nawuthantaza nemalunga emndeni wakho, atawubona kutsi Nkulunkulu ungumuntfu mbamba kuwe.
Ngetulu nje kwekukhuluma naNkulunkulu, kufanele umlalele. Loko ungakwenta ngekutadisha liVi lakhe netincwadzi letisekelwe eBhayibhelini. (Tihlabelelo 1:1, 2) Zindla ngaloko lokufundzako. (Tihlabelelo 77:11, 12) Kulalela Nkulunkulu kuphindze kufake ekhatsi kuya njalo emihlanganweni yebuKhristu.
Kukhuluma nalabanye ngaJehova kungulenye indlela lebalulekile yekucinisa buhlobo bakho naye. Nawuchubeka ukwenta loko, utawusondzelana kakhulu naye.
LONGAKWENTA:
Tibekele sikhatsi sekufundza liBhayibheli malanga onkhe futsi uthantaze
Njengemndeni, kufanele nibeke tintfo letiphatselene nebuhlobo benu naNkulunkulu kucala kunekutijabulisa kanye nekuphumula
2 KUJABULELENI KUKHONTA KWENU KWEMNDENI
LOKO LOKUSHIWO LIBHAYIBHELI: “Sondzelani kuNkulunkulu, naye utawusondzela kini.” (Jakobe 4:8) Kudzingeka nente luhlelo lwekukhonta kwemndeni futsi nilulandzele njalo. (Genesisi 18:19) Kodvwa kunyenti lokudzingekako. Nkulunkulu kufanele abe yincenye yekuphila kwenu kwamalanga onkhe. Cinisa buhlobo bemndeni wakho naNkulunkulu ngekukhuluma ngaye ‘nawuhleti ekhaya, nome uhamba endleleni, nome ulala nome uvuka.’ (Dutheronomi 6:6, 7) Kwente umgomo wakho kulingisa Joshuwa lowatsi: “Kodvwa mine nendlu yami sitawukhonta Simakadze.”
LONGAKWENTA:
Bani neluhlelo loluchubekako lwekucecesha loluhlanganisa tidzingo telilunga ngalinye lemndeni


text:
FRELIMO
i"Mozambican Liberation Front" kumbe "Frente de Libertação de Moçambique" (FRELIMO)licembu letembusave laseveni lase Mozambiki.Mongameli walo wekucala ngu Eduardo Mondlane. Lasungulwa tinhlangano letincane taseMozambiki lebetiseveni lase Tanzania tilwela inkululeko yase Mozambiki eveni lase Portugal. [1]
Kucala kwalo
Ekucaleni kweminyaka yabo 1970 i FRELIMO beseyinemasosha langetulu kwa 7,000 kantsi beseyikhone kutsatsa letinye tincenye telive letitfolakala emkabeni nelive kanye nasenyakatfo nelive lase Mozambiki etandleni temaputukezi. Emasosha emaputukezi labekase Mozambiki ngaleso sikhatsi bekalinganiselwa ku 60,000 kantsi bekatfolakala ngebunyenti endzaweni yase Cahora Bassa lapho umbuso wemaputukezi bewenta lidamu lebelitawuphehla umbani wagezi. Tingucuko letinyenti betenteka eMozambiki kanye nase Portugal kusukela ngeminyaka yangabo 1960 kwatsi ngemnyaka wa 1974 umbuso lobewukhona e Portugal i Estado Novo wacunjwa phansi kwaba ngulapho licembu lelisha lebeseliphetse lanika inkululeko onke emave langesheya labekacindzetelwa umbuso we Portugal. Inkululeko yanikwa mhlaka 25 Inhlaba 1975 eveni lase Mozambiki live lase Portugal.[2]


text:
Indzaba 111: Umfana Lowatunywa Butfongo
AWU! Kantsi kwentekani lana? Lomfana lolele phasi emhlabatsini ulimele yini? Buka lamadvodza laphuma kulendlu, lenye yawo nguPawula. Uyambona yini naThimothi? Lomfana uwe efasitelweni yini?
Yebo, uwe khona. Pawula abekhuluma nebafundzi baseThrowasi. Abati kutsi kwakutawengca sikhatsi lesidze ngembi kwekuba aphindze ababone. Phela ngakusasa kwasekufanele ahambe ngemkhumbi, ngako wavele wakhuluma kwaze kwaba sekhatsi nebusuku.
Lomfana ligama lakhe lokwakungu-Oyuthikhusi abehleti efasitelweni. Wase sewutunywa butfongo. Wawela phasi asuka esitezi sesitsatfu. Sewuyabona-ke nyalo kutsi kungani labantfu labalana kulesitfombe baphatseke kabi. Atsi lamadvodza nawamphakamisa amtfola anjengoba abecabanga, abefile.
Watsi Pawula nakabona kutsi lomfana ufile, wavele wabhabhalala etikwakhe, futsi wamgaca ngemkhono. Wase utsi kubantfu bebalapho: ‘Ningakhatsateki, akakafi!’ Abecinisile! Kwenteka simangaliso, Pawula wamvusa. Sicumbi sebantfu sajabula kakhulu.
Bonkhe babuyela endlini, befika badla. Pawula wachubeka akhuluma nabo kwaze kwadzabuka kusa. Kodvwa ungaciniseka kutsi Oyuthikhusi akazange asalala ngemuva kwaloko. BoPawula, naThimothi kanye nalaba labanye labebahamba nabo, bagibela umkhumbi. Uyati yini kutsi bebayaphi?
Pawula abesalucedzile luhambo lwakhe lwesitsatfu lwekuyoshumayela, ngako nyalo abesabuyela ekhaya. Kuloluhambo lwesitsatfu abehlale iminyaka lemitsatfu edolobheni lase-Efesu kuphela. Ngako siyabona kutsi loluhambo lwesitsatfu lwaba ludze kunalolu lwesibili.
Ngemuva kwekusuka eThrowasi, bamisa umkhumbi wabo eMilethusi kwesikhashana. Ngenca yekutsi kwasekumane kungemakhilomitha lambalwa nje e-Efesu nawulapho, Pawula wacela babonisi bemabandla alapho kutsi bete eMilethusi khona atewukhuluma nabo kwekugcina. Kwatsi nasekufike sikhatsi sekutsi umkhumbi usuke, bonkhe bakhala kakhulu ngoba Pawula abesahamba.
Ekugcineni umkhumbi wefika eKhesariya. Ngalesikhatsi Pawula asahleti endlini yemfundzi longuFiliphu, umphrofethi longu-Agabusi wamecwayisa. Wamtjela kutsi abetawuboshwa nakefika eJerusalema. Nguloko lokwenteka. Ngako, ngemuva kwekuba aboshwe iminyaka lemibili eKhesariya, watfunyelwa eRoma kuze ayogwetjwa ngumbusi wakhona longuKhesari. Kodvwa ase sibone kutsi kwentekani endleleni leya eRoma.
Imisebenti tehluko19-26.
Imibuto
- Kulesitfombe ngubani lomfana lolele phasi, futsi kwentekeni kuye?
- Yini Pawula layenta nakabona kutsi lomfana ufile?
- BoPawula, Thimothi kanye nalabo bebahamba nabo bebaya kuphi, futsi yini leyenteka nabefika eMilethusi?
- Umphrofethi Agabusi wamecwayisa watsini Pawula, futsi yini leyenteka leyayishiwo ngulomphrofethi?
Imibuto leyengetiwe
- Fundza Imisebenti 20:7-38.
Ngekusho kwemavi aPawula lasencwadzini yeMisebenti 20:26, 27, singahlala kanjani ‘singenacala lengati yabo bonkhe’? (Hez. 33:8; Imis. 18:6, 7)
Kungani labadzala kufanele ‘babambelele ngalokucinile evini leletsembekile’ lapho bafundzisa? (Imis. 20:17, 29, 30; Thit. 1:7-9; 2 Thim. 1:13)
- Fundza Imisebenti 26:24-32.
Pawula wakusebentisa njani kuba kwakhe sakhamuti saseRoma kuze ente umsebenti wakhe wekushumayela abewutfunywe nguJesu? (Imis. 9:15; 16:37, 38; 25:11, 12; 26:32; Luk. 21:12, 13)


text:
SANDZISANCHAZO
1914—Umnyaka Lobalulekile Esiphrofethweni SeliBhayibheli
KUSASELE emashumi eminyaka, bafundzi beliBhayibheli batsi bekuyoba khona tintfo letinkhulu letatiyokwenteka nga-1914. Ngutiphi leto tintfo, futsi yini lekhombisa kutsi 1914 abengumnyaka lobalulekile?
Njengobe kubhaliwe kuLukha 21:24, Jesu watsi: ‘Betive bayakuyigcobagcoba iJerusalema, kuze kugcwaliseke sikhatsi sabo.’ LiJerusalema kwakuyinhloko dolobha yesive semaJuda
Noko-ke, kubusa kwaNkulunkulu ‘kwagcotjwagcotjwa’ njani futsi nini ‘betive’? Loku kwenteka nga-607 B.C.E. lapho iJerusalema incotjwa baseBhabhulona. ‘Sihlalo sebukhosi saJehova’ sasite muntfu futsi luhla lwemakhosi lwaDavide lwaphatamiseka. (2 Emakhosi 25:1-26) LiJerusalema ‘laliyogcotjwagcotjwa’ siphelwane yini? Cha, ngobe siphrofetho saHezekeli sasitsite ngembusi wekugcina waseJerusalema, Sedekiya: “Khumula lomshuculo wenhloko, ususe lomchele. . . . Kodvwa kungeke kwenteke, aze yena efike lowo lokunguyena kungelakhe sibili; ngiyakulinika yena.” (Hezekeli 21:26, 27) Loyo umchele ‘lokungewakhe sibili’ weluhla laDavide, nguKhristu Jesu. (Lukha 1:32, 33) Ngako-ke, ‘kugcotjwagcotjwa’ kwakuyawuphela ngalesikhatsi aba yiNkhosi.
Yayiyokwenteka nini lentfo lebaluleke kangaka? Jesu wakhombisa kutsi beTive bebayobusa sikhatsi lesitsite. Umlandvo waDanyela sehluko 4 usisita sicondze kutsi leso sikhatsi sasitawuba sidze kangakanani. Ikhuluma ngeliphupho lalesiphrofetho seNkhosi Nebukhadnezari waseBhabhulona. Wabona sihlahla lesikhulu sigawulwa. Sicu saso sasingeke sikhule ngobe sasiboshwe ngensimbi nangelitfusi. Lengilosi yamemeta yatsi: ‘Tikhatsi letisikhombisa tendlule kuye.’
EBhayibhelini, ngaletinye tikhatsi tihlahla timelela imibuso. (Hezekeli 17:22-24; 31:2-5) Ngako-ke, kugawulwa kwesihlahla lesingumfanekiso wembuso waNkulunkulu, njengobe wawumelelwa ngemakhosi aseJerusalema, kwakusho kutsi uyophatamiseka. Nobe kunjalo, lowo mbono wakhombisa kutsi loko ‘kugcotjwagcotjwa kweliJerusalema’ kwakuyoba kwesikhashana
Sembulo 12:6, 14 sibonisa kutsi tikhatsi letintsatfu nencenye tilingana ‘nemalanga langu-1 260.’ Ngako-ke, ‘tikhatsi letisikhombisa’ tiyoba tikhatsi letiphindvwe kabili, nobe emalanga langu-2 520. Kodvwa beTive abazange bayekele ‘kugcobagcoba’ kubusa kwaNkulunkulu ngemuva nje kwemalanga langu-2 520 liwile liJerusalema. Ngako-ke, bufakazi bubonisa kutsi lesiphrofetho sihlanganisa sikhatsi lesidze. Ngesizatfu saloko lokushiwo nguNumeri 14:34 naHezekeli 4:6, “umnyaka umele lilanga linye,” “tikhatsi letisikhombisa” betiyawuba yiminyaka lengu-2 520.
Leminyaka lengu-2 520 yacala nga-October 607 B.C.E., ngalesikhatsi liJerusalema lincotjwa baseBhabhilona futsi umbuso weluhla lwaDavide wasuswa esihlalweni sekubusa. Leso sikhatsi saphela nga-October 1914. Ngaleso sikhatsi, ‘sagcwaliseka sikhatsi sebetive’ futsi Jesu Khristu wabekwa waba yiNkhosi yaNkulunkulu ezulwini. *
Njengobe Jesu asho, ‘kubuya kwakhe’ ayiNkhosi yasezulwini kwabonakala ngetentakalo letinkhulu emhlabeni wonkhe
^ sig. 4 Kusukela nga-October 607 B.C.E. kuya ku-October 1 B.C.E. yiminyaka lengu-606. Njengobe kute umnyaka losemkhatsini waleyo, kusukela ku-October 1 B.C.E. kuya ku-October 1914 C.E., yiminyaka lengu-1 914. Ngekuhlanganisa iminyaka lengu-606 nalengu-1 914, sitfola iminyaka lengu-2 520. Kute utfole kwatiswa ngekuwa kweliJerusalema nga-607 B.C.E., fundza sihloko lesitsi “Chronology” ku-Insight on the Scriptures, leshicilelwe boFakazi BaJehova.


text:
Mswati III
Mswati III yiNgwenyama yeMbuso wakaNgwane (25 Mabasa 1986). Ingwenyama Mswati yatalwa yatiwa ngekutsi ngumntfwanenkhosi Makhosetive esibhedlela sase RFM kaManzini. Wakhulela emtini webukhosi Etjeni madvutane naseMasundvwini. Babe weNgwenyama bekuyiNkhosi Sobhuza II, kantsi make wakhe bekuyinkhosikati laTfwala. Imbube yemhlaba yacala imfundvo yayo esikolweni saseMasunvwini, emuva kwaloko safundza emtini webukhosi kaLozitha. Mswati wabese uwela tilwandle wayowufundza eNgilandi esikolweni sase Sherborne e Dorset eningizimu yelive. Watsi nakabuya nga 1986 wabutsatsa bukhosi watiwa ngekutsi nguMswati wesitsatfu.
Lokucuketfwe
kukhula[hlela | edit source]
Makhosetive watalwa yiNkhosikati laTfwala nenkhosi Sobhuza II mhla tilishumi nemfica enyangeni yaMabasa ngemnyaka wa-1968. Makhosetive wakhulela eTjeni lobekungumuti wenkhosi sobhuza II wase ungena esikolweni sasemaSundvwini kwatsi ngemuva kwaloko, wafundza esikolweni sasebukhosini kaLozitha. Kutsite nakufika sikhatsi sekutsi angene esikolweni semabanga lasetulu, Makhosetive wawela tilwandle wayofundza eNgilandi esikolweni saseSherborne edolobheni laseDorset.
Bukhosi[hlela | edit source]
Ngemnyaka wa-1982 ingwenyama Sobhuza II yakhotsama, Makhosetive wakhetfwa ke kutsi abe yindlalifa yeyise nga-1983. Ngaleso sikhatsi abeneminyaka lelishumi nakune. Nga-1983 wabese uyatfulwa esiveni Ngenyanga yeNyoni. Mhla tingemashumi lamabili nesihlanu kumabasa nga-1986 Makhosetive wabekwa waba yiNgwenyama yemaSwati wabe asanikwa libito laMswati wesitsatfu.
Emakhosikati[hlela | edit source]
Alishumi nesitsatfu:
- Inkhosikati LaMatsebula.
- Inkhosikati LaMotsa.
- Inkhosikati LaMbikiza (1986): Sibonelo Mngomezulu (16 íNhlaba 1969).
- Inkhosikati LaNgangaza: Carol Dlamini.
- Inkhosikati LaHwala: Putsoana Hwala (1974).
- Inkhosikati LaMagwaza: Delisa Magwaza (1974).
- Inkhosikati LaMasango (íNgci 2000): Senteni Masango (1981).
- Inkhosikati LaGija (íNkhwekhwéti 2002): Angel Dlamini.
- Inkhosikati LaMagongo (íNhlaba 2002): Nontsetselo Magongo.
- Inkhosikati LaMahlangu (Lídvúba 2002): Zena Soraya Mahlangu (1984).
- Inkhosikati LaNtentesa (26 íNkhwekhwéti 2005): Noliqhwa Ayanda Ntentesa (1981).
- Inkhosikati LaDube (11 íNhlaba 2005): Nothando Dube.
- Inkhosikati LaNkambule (14 Mábasa 2007): Phindile Nkambule.
Emaphovela[hlela | edit source]
Matsatfu:
- Colile Nosipho Magagula, Bhimbídvwane 2007.
- Sindiswa Dlamini, íNyoni 2013.
Bantfwana[hlela | edit source]
Bangemashumi lamabili nelisontfo bantfwana.
Tinsolo[hlela | edit source]
Mswati uletse tingucuko kupolitiki nasembusweni weSwatini kodvwa tingcapheli netinhlangano letifana ne People's United Democratic Movement (PUDEMO)[1] tikholewa kutsi letingucuko tekucinisa bukhosi bakhe kutsi abukeke kahle esiveni semaswati.[2] Kuya kwakhe emcimbini wendlovukati yemangisi lebeyatiwa ngekutsi i Diamond Jubilee yenta labanyenti bambuka ngeliso lelimbi impela ngenca yesimo sekuhlukunyetwa kwemalungelo ebantfu esiveni sakhe.[3]
Ingcebo yakhe[hlela | edit source]
betindzaba bamsola kakhulu Mswati ngendlela anjinge ngayo nangendlela asebentisa ngayo timali tembuso.[4] Loku kulandzela kutsi atsenge timoto teluhlobo leluphambili impela letibita ngetulu kwa $500,000 loku kufaka phakatsi nalemoto leyatiwa ngekutsi i Maybach yaka DaimlerChrysler ledvume ngekugitjelwa tingamula kuphela , tonke timoto takhe teluhlobo loluphambili tibalelwa ku 62 , loku kwente kutsi akwente kube semtsetfweni kuboshwa kwebantfu labatsatsa titfombe tetimoto takhe.[5] Ngekuya ngebakwa Forbes emnyakeni wa 2009 Mswati bekabalewa kutsi enamali lengu $200 emadola aseMelika lokumenta kutsi abewelishumi nesihlanu eluhlwini lwetinkosi letinjinge impela imhlabeni.[6] [7] NgaBhimbidvwane 2004 liphephandzaba le Times of Swaziland labika kutsi Inkosi icele umbuso kutsi ukhiphe tigidzi letingu $15 wemadola aseMelika ekuhlobiseni tigodlo takhe letintsatfu lapho kuhlala khona letinye tetindlovukati takhe letilishumi nakunye.[8] Ndvunankulu weSwatini wabese wenta sitatimende kutsi lendzaba kuleliphepha ayakhi futsi ingemanga laluhlata , wabese uyangeta watsi lemali lecelwe silo yekwakha tindlu tetinsita tesive letisihlanu hhayi tigodlo tebukhosi katsi futsi nalemali lebalwa nguleliphephandzaba ingemanga. Kutse ngekuhamba kwesikhatsi ngaloyomnyaka takhiwa tindlu tetinsita sive letabita tigidzi letine.[9]
Emareferensi[hlela | edit source]
- ↑ [1]
- ↑ [2]
- ↑ Daily Telegraph 18 May 2012 http://www.telegraph.co.uk/news/uknews/queen-elizabeth-II/9274690/King-of-Bahrain-lunches-with-Queen-as-human-rights-storm-rages.html
- ↑ King Mswati is Bankrupting Swaziland: Mornachy not for Africa!, Ole Africa
- ↑ Now only Mswati owns a Maybach!, City Press, 25 January 2009
- ↑ http://www.therichest.com/celebnetworth/politician/royal/king-mswati-iii-net-worth/
- ↑ http://www.times.co.sz/news/92235-king-doesn%E2%80%99t-have-us-200-million.html
- ↑ http://allafrica.com/stories/201310142652.html
- ↑ Swazi king gets go ahead for wives' palaces; 25 July 2004; Independent Online


text:
Indzaba 98: Entsabeni Yemincumo
LONA nguJesu, useNtsabeni yeMincumo. Unebaphostoli bakhe labane. Kwakungu-Andreya nemnakabo Phetro, kanye naJakobe nemnakabo Johane. Lokwa lokubonako emuva kwabo, lithempeli laNkulunkulu leliseJerusalema.
Kwasekwendlule emalanga lamabili, Jesu angene eJerusalema agibele litfole lembongolo. KwakunguLesibili ekuseni, Jesu abesethempelini, ngesikhatsi baphristi betama kumbamba bambulale. Kepha besaba kukwenta loko, ngoba bantfu bebamtsandza Jesu.
Jesu wabita labaholi benkholo ngekutsi ‘tinyoka nentalo yetinyoka.’ Jesu wabese utsi Nkulunkulu utawubajezisa ngenca yato tonkhe tintfo letimbi labatentile. Ngemuva kwaloko, wakhuphukela eNtsabeni yeMincumo, futsi labaphostoli bakhe labane bacala kumbuta imibuto. Uyati yini kutsi bebambuta ini?
Labaphostoli bebambuta ngetintfo letitawukwenteka esikhatsini lesitako. Bebati kutsi Jesu utabucedza bonkhe bubi emhlabeni. Kepha bebafuna kwati kutsi kutawukwenteka nini loku, nekutsi Jesu utawucala nini kubusa abe yiNkhosi.
Jesu bekati kutsi balandzeli bakhe labasemhlabeni bebangeke bambone lapho sekabuya. Kungoba abetawube asezulwini futsi bebangeke bambone lapho. Ngako-ke, Jesu watjela baphostoli bakhe letinye tintfo letitawenteka emhlabeni, lapho sayiNkhosi ezulwini. Ngutiphi letinye tato?
Jesu watsi kuyawuba netimphi, tifo letingelapheki, indlala, kwandza kwebugebengu kanye nekutamatama kwemhlaba. Waphindze watsi tindzaba letinhle ngembuso waNkulunkulu titawushunyayelwa emhlabeni wonkhe. Tiyenteka yini letintfo leti esikhatsini lesiphila kuso namuhla? Yebo! Siyaciniseka futsi kutsi Jesu sewuyabusa ezulwini. Masinyane nje utawucedza tonkhe letintfo letimbi emhlabeni.
Matewu 21:46; 23:1-39; 24:1-14; Makho 13:3-10.
Imibuto
- Kulamadvodza lakulesitfombe ngumuphi Jesu, futsi unabobani?
- Yini baphristi lebebazama kuyenta ngalesikhatsi Jesu asethempelini, futsi yini layisho kubo?
- Baphostoli bambutani Jesu?
- Kungani Jesu atjela baphostoli bakhe tintfo lebetitakwenteka emhlabeni ngalesikhatsi yena sekabusa njengeNkhosi ezulwini?
- Yini Jesu latsi itakwenteka ngembi kwekuba acedze tonkhe tintfo letimbi emhlabeni?
Imibuto leyengetiwe
- Fundza Matewu 23:1-39.
Ngisho nobe imiBhalo ibonisa kutsi kubita bantfu ngetikhundla labakuto eveni kungesiyo intfo lembi, emavi aJesu lakuMatewu 23:8-11 asibonisani kanjani kutsi loku akufaneleki ebandleni lebuKhristu? (Imis. 26:25; Rom. 13:7; 1 Phet. 2:13, 14)
Yini baFarisi lebayisebentisa kuze bavimbe bantfu kutsi bangabi ngemaKhristu, futsi bafundisi bawasebentise njani emacebo lafanako esikhatsini salamuhla? (Mat. 23:13; Luk. 11:52; Joh. 9:22; 12:42; 1 Thes. 2:16)
- Fundza Matewu 24:1-14.
Kubaluleka kwekukhutsatela kugcizelelwe kanjani kuMatewu 24:13?
Leligama lelikuMatewu 24:13 lelitsi “kuphela” lisho kutsini? (Mat. 16:27; Rom. 14:10-12; 2 Khor. 5:10)
- Fundza Makho 13:3-10.
Nguwaphi emavi lakuMakho 13:10 lasikhombisa kutsi kuyaphutfuma kushunyayelwa kwetindzaba letinhle, futsi emavi aJesu kufanele asitsintse kanjani? (Rom. 13:11, 12; 1 Khor. 7:29-31; 2 Thim. 4:2)


text:
Imihlangano Yelibandla YaboFakazi BaJehova
Fundza ngemihlangano yetfu yelibandla. Tfola indzawo lesibambela kuyo lemihlangano endzaweni yangakini.
Kwentekani Emihlanganweni Yetfu Yelibandla?
BoFakazi BaJehova baba nemihlangano yekukhonta Nkulunkulu kabili liviki ngalinye. (Hebheru 10:24, 25) Kulemihlangano yawonkhe wonkhe, sihlola loko liBhayibheli lelikushoko nendlela lesingakusebentisa ngayo ekuphileni loko lelisifundzisa kona.
Tinkhulumo letinyenti kulemihlangano tidzinga kutsi netilaleli tiphawule lokutsite njengasesikolweni. Lemihlangano icalwa iphindze iphetfwe ngengoma nemthandazo.
Wonkhe muntfu wemukelekile kulemihlangano. Simema wonkhe umuntfu kutsi ete. Kungenwa mahhala. Akukolekwa minikelo.
Sikhumbuto Sekufa KwaJesu
Kanye ngemnyaka etindzaweni letitinkhulungwane emhlabeni wonkhe, sikhumbula kufa kwaJesu. Loko sikwenta ngesizatfu sekutsi yena watsi kubalandzeli bakhe: “
Yentani loku kuze kube sikhumbuto ngami.” (Lukha 22:19) Kukhunjulwa kwekufa kwaJesu lokulandzelako kutawuba ngaLesihlanu, April 3, 2015.
Siyakumema kutsi ube khona kulomkhosi lokhetsekile. Esikhumbutweni, njengakuyo yonkhe imihlangano yetfu, wonkhe wonkhe wemukelekile. Kungenwa mahhala futsi akukolekwa minikelo.


text:
Indzaba 95: Indlela YaJesu Yekufundzisa
NGALELINYE lilanga Jesu watjela lenye indvodza kutsi kufanele itsandze makhelwane wayo. Yambuta yatsi: “Ngubani makhelwane wami?” Jesu bekati kutsi lendvodza icabangani. Beyicabanga kutsi makhelwane wayo ngumuntfu wesive nobe inkholo yakubo. Ngako-ke ase sibone kutsi yini Jesu layisho kulendvodza.
Ngaletinye tikhatsi Jesu abefundzisa ngekutsi acoce indzaba. Nguloko lakwentako nyalo. Ucoca indzaba yemJuda nemSamariya. Besesifundzile kutsi emaJuda lamanyenti abengawatsandzi emaSamariya. Nayi lendzaba yaJesu:
Ngalelinye lilanga umJuda abehamba ngendlela yasentsabeni, aya eJerikho. Watsi asahamba wahlaselwa tigebengu. Tatsatsa imali yakhe, futsi tamshaya wacishe wafa.
Ngemuva kwaloko, umphristi longumJuda abehamba ngaleyo ndlela, futsi wambona lomuntfu loshaywe nguletigebengu. Ucabanga kutsi yini layenta? Wavele wamgega, futsi wachubeka neluhambo lwakhe. Kusenjalo, kwachamuka lomunye umuntfu lokholwako. KwakungumLevi. Wema yini yena? Cha, naye akemanga kute asite lomuntfu. Uyambona yini lomphristi nalomLevi, bachubeka neluhambo lwabo?
Uyabona yini kutsi ngubani lona losita lomuntfu lolimele? NgumSamariya, futsi ufaka umutsi kuletilondza talomJuda. Ngemuva kwaloko, wase uyamtsatsa wamyisa endzaweni lapho abetawuphumulela khona, futsi abe ncono.
Ngemuva kwekucedza lendzaba, Jesu wase utsi kulendvodza lebeyimbute umbuto: ‘Ngumuphi-ke kulabantfu labatsatfu longatsi waba ngumakhelwane kulomuntfu lowahlaselwa tigebengu? Kwakungulomphristi, umLevi nobe lomSamariya yini?’
Lendvodza yamphendvula yatsi: ‘NgulomSamariya, ngoba wamsita.’
Jesu wase utsi kuye: ‘Ucinisile. Hamba nawe wente njalo.’
Awuyitsandzi yini indlela Jesu labefundzisa ngayo? Singafundza lokunyenti ngekulalela loko Jesu lakusho eBhayibhelini, angitsi kunjalo?
Lukha 10:25-37.
Imibuto
- Lenye indvodza yini leyayibuta kuJesu, futsi kungani yambuta?
- Ngaletinye tikhatsi abefundzisa ngani Jesu, futsi yini lesesiyifundzile kakadze ngemaJuda nangemaSamariya?
- Endzabeni leyacocwa nguJesu, yini leyenteka kumJuda labehamba endleni leya eJerikho?
- Yini leyenteka ngalesikhatsi umphristi longumJuda kanye nemLevi bandlula ngaleyo ndlela?
- Kulesitfombe, ngubani lombona asita lomJuda lolimele?
- Nasekacedzile Jesu kucoca lendzaba, ngumuphi umbuto lawubuta, futsi lendvodza yawuphendvula yatsini?
Imibuto leyengetiwe
- Fundza Lukha 10:25-37.
Kunekumane ayitjele imphendvulo lecondzile, Jesu wayisita kanjani lenye indvodza lenelwati lweMtsetfo kutsi icabange ngendzaba? (Luk. 10:26; Mat. 16:13-16)
Jesu wayisebentisa kanjani imifanekiso kuze acedze lubandlululo etilalelini takhe? (Luk. 10:36, 37; 18:9-14; Thit. 1:9)


text:
Livangeli laJesu Khristu Ngekulandzisa Kwa-Johane
Livangeli laJesu Khristu Ngekulandzisa Kwa-Johane
- Ekucaleni kungakadalwa lutfo, abevele akhona Livi. Livi abekuNkulunkulu, Livi abenguNkulunkulu.
- Yena lowo labekhonanchanti, abenaNkulunkulu.
- Konkhe kwadalwa ngaye, ngaphandle kwakhe kute lokwadalwa kuko konkhe lokudaliwe.
- Nguye labengumtfombo wekuphila , naloko kuphila bekukukhanya kwebantfu bonkhe.
- Lokukhanya kukhanya ebumnyameni, bumnyama abukakwemukeli.
- Bekukhona umuntfu labetfunywe nguNkulunkulu, libito lakhe bekunguJohane.
- Lowo abetele bufakazi, atewufakaza ngaloko kukhanya, kutsi ngaye bonkhe bantfu bakholwe.
- Yena abengesiko loko kukhanya, kepha abetewufakaza ngaloko kukhanya.
- Kukhanya kweliciniso, lokukhanyisa wonkhe umuntfu, bekuseta emhlabeni.


text:
Tibongo
Tibongo[hlela | edit source]
Tibongo tinkondlo letibonga umuntfu lotsite, tivakalisa buchawe bakhe kanye netintfo letenteke ngesikhatsi sakhe sekuphila. Kunetibongo temakhosi, tibongo temachawe, tibongo temajaha kanye netibongo tetilwane netinfto letingaphili.
Nasikha etulu kutaSomhlolo:
- "bhuza kuletindze, unguMasibekela,
- ngoba nemiti lemincane angayisibekela.
- Ufihle emehlo etfuntini lentsaba
- walingisa babutsi bembongolwane
- Mpha Nkhom' inabele yaseLangeni
- Ngimi ngedvwa langatange angiphe lutfo.
- Gaga ngemanti ayawusala ababata."


text:
Tinanatelo
Tinanatelo.
Tiyini[hlela | edit source]
Tinanatelo tiluhlobo lwetibongo lokuhlonishwa ngalo nobe kubongwe ngalo bantfu besibongo lesitsite. Tikhomba imvelaphi yaleso naleso sibongo. Sinanatelo sivama kucala ngakhokho lomdzala (nkosi-Dlamini, Tfwala-Mnyamandze), letinye tichakambisa buchawe, bugwala, buhle nebubi balabadzala kuleso sibongo (Nkhambule Nine labasibekela inkhosi ngelutfuli). Sinanatelo sibuye sikhombe kuhlobana kwemindeni letsite (Mavuso, nkosi, Dlamini; Shabalala, Mabuza).
Kubaluleka kwetinanatelo[hlela | edit source]
Tinanatelo tisetjentiswa emikhosini yesiSwati lapho kuthandazwa kulabadzala kumbe kucelwa lokutsite nobe kujojotelwa. Tiyasebenta nanobe kubongwa emuntfwini waleso sibongo nobe futsi ancengwa acelwa.
Sibonelo setinanatelo[hlela | edit source]
- Simelane.
Simelane!
Mpembe!
Mnguni WaseBuhleni
Nine labandlebe tikhanya lilanga
- Dlamini.
Nkhosi, Dlamini!
Wena Wekunene.
Hlubilomuhle umLamgeni
S'dlubuladledle sakaLobamba!
- Maseko.
Maseko!
Ngcamane!
Khubonye waNdlovu.
- Mbuyane.
Mlambo!
Msibi!
Kucaphuna[hlela | edit source]
- Mabaso NP. Kuphuma kwelilanga. 1994. Kenwyn. Juta & co LTD.
- Silondvolota Siswati: 10. Kenwyn. Juta & Co LTD.
- Simelane SZ, Thwala JJ. Inhlabamkhosi 2. 1991. Kenwyn. Juta & co LTD.


text:
Indzaba 20: Dina Ungena Enkingeni
UYABONA yini kutsi Dina uvakashela bobani? Uvakashela lamanye emantfombatana lahlala eveni laseKhenani. Ucabanga kutsi Jakobe utawujabula yini nakeva ngaloku? Kuze ukwati kuphendvula lombuto, kufanele ukhumbule kutsi Abrahama na-Isaka bebativa njani ngemadvodzakati aseKhenani.
Abrahama abefuna yini kutsi indvodzana yakhe Isaka ishade nentfombi yase Khenani? Cha, abengafuni. Bo-Isaka naRebheka, bebafuna yini kutsi indvodzana yabo Jakobe ishade nentfombi lengumKhenani? Cha, nabo bebangafuni. Uyati kutsi kungani?
Kungoba bantfu baseKhenani bebakhonta bonkulunkulu bemanga. Kwakungeke kube yintfo lelungile kushada nabo, ngoba bebangesibo bantfu labakahle longabenta bangani labasedvute. Singaciniseka kutsi Jakobe abengeke akujabulele kwati kutsi indvodzakati yakhe beyakha bungani nemadvodzakati aseKhenani.
Ngekwenta loko, Dina wagcina angene enkingeni. Uyayibona yini lendvodza yaseKhenani lebuka Dina kulesitfombe? Ligama layo nguShekhemu. Ngalelinye lilanga Dina avakashile, Shekhemu wamtsatsa walala naye ngenkhani. Loko lakwenta kwakukubi ngoba bantfu labashadile kuphela labangalala ndzawonye. Lentfo lembi leyentiwa nguShekhemu yabangela tinkinga letinyenti.
BomnakaboDina batfukutsela nabeva ngaloko lokwakwentekile. Lababili kubo boSimeyoni naLevi, batfukutsela kakhulu kangangekutsi baze batsatsa tinkemba baya kulelidolobha. Bawefikela angakalindzi emadvodza akuleyondzawo. Bona nabomnakabo bawabulala onkhe ngisho naShekhemu. Jakobe kwamphatsa kabi kakhulu loko lobekwentiwe ngemadvodzana akhe.
Lenkinga yacala kanjani? Yacala ngekutsi Dina akhe bungani nebantfu lebebangawulaleli umtsetfo waNkulunkulu. Natsi asifuni kuba nebangani labanjalo.
Genesisi 34:1-31.
Imibuto
- Kungani bo-Abrahama na-Isaka bebangafuni kutsi bantfwana babo bashade nebantfu baseveni laseKhenani?
- Jakobe abejabula yini ngekutsi indvodzakati yakhe beyakha bungani nemantfombatana aseKhenani?
- Ngubani lendvodza lebuka Dina kulesitfombe, futsi nguyiphi intfo lembi leyayenta?
- Bomnakabo Dina, Simeyoni naLevi bentani nabeva ngaloko lobekwentekile?
- Jakobe wajabula yini ngalesento saSimeyoni naLevi?
- Yacala kanjani lenkinga kuwo wonkhe lomndeni?
Imibuto leyengetiwe
- Fundza Genesisi 34:1-31.
Kwetayelana kwaDina nalamantfombatana aseKhenani kwaba yintfo yelilanga linye yini? Chaza. (Gen. 34:1)
Kungani kungatsiwa Dina naye abenelicala ngekulahlekelwa buntfombi bakhe? (Gal. 6:7)
Labasha lamuhla bangafundzani kulokwenteka kuDina? (Taga 13:20; 1 Khor. 15:33; 1 Johane 5:19)


text:
Stimela Semalahle
Stimela Semalahle Nga Bhimbidvwane ngeminyaka wango 1876 Inkapani Yetitimela yase Natal lebeyatiwa ngekutsi i''Natal Railway Company'' yatfola sitimela sayo sekugcina , lesitimela besiselithange senesilinganiso semasondvo langu 4-4-0 , besakhiwe i Kitson and Company saphindze setsiwa ligama sabitwa nge nguMphikileli kumbe ngesingisi i Perseverance . ngembi kwekutsi tonke tinsita temphakatsi kanye nemafa alenkapani atsatfwe mbuso weColony of Natal i Natal Government Railways yabese iyasungulwa.[1]
Sakhiwo[hlela | edit source]
lesi sesitsatfu siphindze sibe sekugcina sitimela kutsi sisetjntiswe umbuso we Natali besi ne Template:Nowrap selithange lenjini. sakhiwa inkapani lebitwa ngekutsi yi Kitson and Company lebeyinetisebenti letingu 2037. lesitimela safika e Durban mhlaka 11 Bhimbidvwane 1876 besikadze silayishwe sikebhe Parthenia,kwatsi emhlanganweni wetikhulu betiphetse mhlaka 2 Indlovulekulu 1876 kwabese kuncunywa kutsi sitawubitwa ngekutsi ngumphikeleli kumbe Perseverancenjengobe besatiwa ngelulwimi lwesingisi.[2][3]
letinye tetitimela[hlela | edit source]
ngekuhamba kwesikhatsi kubese kuyatfolakala kutsi inkapani i Trinidad Government Railway yase Trinidad nakhona bebanaso sitimela lesifana nalesi. intfo nje lebeyibukeka imehluko kuto totibili letitimela bekubukhulu belithange lemanti. i Perseverance beyinelithange lelincane lemanti lemtsamo longanga Template:Convert, kutsi lesi sona sase Trinidad sibe nelithange lelikhudlwane phambili lebekungumtsamo longu Template:Convert.[4]
kutse ngekuhamba kweminyaka i Perseverance yabese iyafa yaba tindzala kudvwa lesi sase Trinidad sabekwa njenge ligugu lesive e Harris Promenade e San Fernando.
kusebenta[hlela | edit source]
Ngemnyaka wa 25 Bhimbidvwane 1867 lesi sekucala Template:Convert sitimeala besihamba emkhatsini wase Durban kanye nase Point station khona e Durban lapho besisebenta nekutfwala imphala lefika ngelwandle, kantsi futsi lomzila waso ubese uyakhuliswa wayophelela Template:Convert e Umgeni, lapho khona ematje etinkwali bekatsatfwa ayiswe etikibheni. emva kwekungasasebenti kwaso lesitimela , kute leminye imitamo leyentiwa kutsi tiphindze tichubekele embili letitimela taloluhlobo.[5]
ngaphandle kweligama laso , lesitimela asimange sisentjentiswe sikhatsi lesidze. ngemnyaka ngembi kwekutsi siletfwe tonke tinsitancanti kanye nemafa kufaka phakatsi naletinye titimela letintsatfu tatsatfwa enkapanini i Natal Railway Company, ngu Hulumede we Natal Colonial Government, lobese usungula inkapani leyabitwa ngekutsi yi Natal Government Railways nga Bhimbidvwane 1877. kusukela lapho lohulumende ubese uncuma kucala iCape gauge, kuhambisana kanye netitimela lebetisebenta e Cape of Good Hope, kuphindze kwandziswe nabo janji phakatsi kwe Kapa nePietermaritzburg, kuyofinyelela e Verulam kuphindze kwehlwe kuyiwe eSiphingo, labojanji labebakhona e Durban babese balinganiswa nelizinga lalabaseKapa , ngulapho leti letinye titimela tase Durban tagcina khona kusentjetiswa.[1][5]
I Natal yabese itsengiselwa imlimi lotsite , kwase kutsi i Perseverance yaguculwa yentiwa mashendisi wenkapani lencane lebeyisebenta ngashukela khona e Durban, yabese iyakhishwa emsebentini nga 1877. lena yesibili yona yagcinwa emsebentini, kodvwa i saddle-tank engine of 1865, yabese iyitfumela ekapa yayosebentela khona yaphindze yafela khona .[4][1]
Phindza futsi ubone[hlela | edit source]
emaRefence[hlela | edit source]
Template:Commons category multi
- ↑ Cite error: Invalid
tag; no text was provided for refs named
Holland_1
- ↑ The Natal Mercury of 12 January 1876.
- ↑ Natal Railway Company, Minutes of Directors’ Meetings, Vol.3, 1873-1877, National Archives, Pietermaritzburg.
- ↑ Cite error: Invalid
tag; no text was provided for refs named
Dulez_150
- ↑ 5.0 5.1 The South African Railways - Historical Survey (Editor George Hart, Publisher Bill Hart, Sponsored by Dorbyl Ltd, Circa 1978, pp. 5-8.)


text:
BoFakazi BaJehova BangemaKhristu Yini?
Yebo. SingemaKhristu nganati tizatfu letilandzelako:
Setama kulandzela timfundziso nendlela Jesu latiphatsa ngayo.—1 Phetro 2:21.
Sikholelwa kutsi Jesu uyindlela yekusindziswa ngobe “
kute kusindziswa ngalomunye; ngobe kute lelinye libito ngaphansi kwelizulu lelinikwe nguNkulunkulu kubantfu, lesingasindziswa ngalo.”—Imisebenti 4:12.
Bantfu nababa boFakazi BaJehova babhajatiswa egameni laJesu.—Matewu 28:18, 19.
Sithandaza kuNkulunkulu ngeligama laJesu.—Johane 15:16.
Siyakholelwa kutsi Jesu uyiNhloko yemadvodza.—1 Khorinte 11:3.
Nobe kunjalo, sehluke ngetindlela letinyenti kuletinye tinkholo letitsi tebuKhristu. Lenye yato kukholelwa kwetfu kutsi liBhayibheli lifundzisa kutsi Jesu uyindvodzana yaNkulunkulu, hhayi mtsatfu amunye. (Makho 12:29) Asikholelwa kutsi umphefumulo awufi, nekutsi kunemBhalo lotsi Nkulunkulu ujezisa bantfu esihogweni. Asikukholelwa nekutsi bantfu lababaholi etinkholweni kufanele babe neticu letibenta babe bakhulu kunalabanye.—Umshumayeli 9:5; Hezekeli 18:4; Matewu 23:8-10.


text:
Alfred Bitini Xuma
Alfred Bitini Xuma OLG, watiwa nga AB Xuma Watalwa Mhlaka 27 MbiMbhidvwane 1893 endzaweni yase Transkai wasishiya emhlabeni mhlaka 27 Kumbhindvwane 1962 bekangumholi we African National Cogress(ANC) Kusukela nga 1940 kuya ku 1949. Bekalilunga Le African American eyatholwa Alpha Phi Alpha fraternity.
Impilo Ya AB Xuma[hlela | edit source]
AB Xuma bekatiwa njengomholi Lonesandla lesicinile ikakhulu kati kulabasha. Wacwayiswa ngilabesebetisana naye kutsi Lesandla Sakhe lesicinile sitamuyisela ekwehleni kwemubuso wakhe. Gemunyaka Ka 1942 I ANC yacala lecembu lalabasha lelibitwa nge kutsi IYouth League.
Lijaha Nelson Mandela Bengulamunye lobekacucutela Kwakhiwa kwalehlangano Kanye, Walter Sisulu, Mbatha William N.


text:
Umlumbi
imvelaphi[hlela | edit source]
Umlumbi ngumuntfu lomvelaphi yakhe iseNgilandi.noma loyo muntfu asahlala kuphi kepha imvelaphi yakhe isengilandi futsi asakhuluma silumbi. lelinye libito lebelumbi ngemaNgisi ngoba bakhuluma siNgisi.
Belumbi Yinhlanganisela yetinhlanga letafudvukela engilandi ngelikhulunyaka lesihlanu kanye neminyaka leyalandzela lapho.Ngelikhulunyaka lemakhulu lasiphohlongo(A.D 800) kwabe sekufika EmaDanishi atekwakha hkona kulesihlenge, kepha wona awatsatfwanga njengemaNgisi .kepha loko kwantjintja eminyakeni leyalandzela lapho letive betilwa tehlulane kubuse emaDanishi kubuye kubuse emangisi emdzabu.nako loko kwabuye kwaphela kwabe sekuba nesive lesitibita ngemaNgisi.


text:
Bunkondlo
Bunkondlo (ngesíNgísi: poetry). Lobu buciko bekuhlanganisa emagama kute loko lokushoko kuvakale ngendlela lemnandzi ibe ifundzisa. Bunkondlo behluke kuleminye imibhalo ngekutsi bona buhamba ngephethini, bunesigci losivako.
Tinkondlo temdzabu[hlela | edit source]
Leti tinkondlo tebuciko bemaswati, umsuka nemlandvo wato usesiveni semaswati.
Tibongo[hlela | edit source]
Tinanatelo[hlela | edit source]
vakashela Tinanatelo tichazwa ngalokujulile
Tinanatelo tifana netibongo kepha tinanatelo tiba temndeni wonkhe, kutsatfwa mhlawumbe tibongo takhokho lomkhulu, kuphindze kufakwe ekhatsi netihlabani takuleso sibongo.
Tinanatelo tichaza ngemsuka waleso sibongo, kutsi basukaphi, kubani, njani, nini futsi nebuchawe babo.
Sibonelo: nawunanatela bakaDlamini utsi: "nine lenacedza lubombo ngekuhlehletela".
Loku kufakatela inkhulumo letsi bachamuka enyakatfo bahlala dvute nemaThonga ngenca yekucabana bakhwela lubombo solo bahlehla badzimate befika eSwatini.
Emahubo / Umgubho[hlela | edit source]
Umgubho yinkhondlo lehlatjelwako, yinkhondlo letsintsa sive sonkhe.


text:
SEHLUKO 2
Rebheka Abefuna Kujabulisa Jehova
Rebheka abengumfati lotsandza Jehova. Libito lendvodza yakhe kwakungu-Isaka, futsi nayo beyimtsandza Jehova. BoRebheka na-Isaka bahlangana njani? Rebheka waveta njani kutsi abefuna kujabulisa Jehova? Asesifundze kabanti ngaye.
Batali ba-Isaka bekungu-Abrahama naSara. Bebahlala eveni laseKhenani, lebelinebantfu labangamkhonti Jehova. Kodvwa Abrahama abefuna kutsi indvodzana yakhe ishade nentfombi lekhonta Jehova. Ngako watfuma inceku yakhe, lokungenteka bekungu-Eliyezeri kutsi ihambe iyofunela Isaka umfati endzaweni lebitwa ngekutsi yiHarani, lapho bekunetihlobo ta-Abrahama khona.
Eliyezeri wahamba naletinye tinceku ta-Abrahama. Loluhambo lwabo beluludze kakhulu. Ngako bahamba nemakamela lalishumi baphetse kudla kanye netipho. Eliyezeri abetayibona njani intfombi lebekatayikhetsela Isaka? Ngesikhatsi yena naletinceku labehamba nato befika eHarani, bema ngasemtfonjeni ngobe Eliyezeri bekati kutsi bantfu bebeta ngaleso sikhatsi kutewukha emanti. Wathantaza kuJehova watsi: ‘Nangabe ngicela intfombi kutsi inginatsise emanti, bese yona inatsisa mine kanye nemakamela ami, ngitawukwati kutsi ngiyo loyikhetsile.’
Ngemuva kwaloko, kwachamuka intfombi lokutsiwa nguRebheka ite emtfonjeni. LiBhayibheli litsi Rebheka abemuhle kakhulu. Eliyezeri wamcela kutsi amnatsise emanti, yena watsi: ‘Kulungile. Ngitawuhamba ngiyokukhela emanti, futsi ngikhele nemakamela akho.’ Asewucabange nje ngaloku! Njengobe emakamela anatsa emanti lamanyenti nawomile, kwadzingeka kutsi Rebheka aye emtfonjeni tikhatsi letinyenti. Uyambona yini kulesitfombe kutsi usebenta matima kangakanani?— Eliyezeri yammangalisa indlela Jehova lawuphendvula ngayo umthantazo wakhe.
Eliyezeri wanika Rebheka tipho letinyenti letinhle. Rebheka wabese ucela Eliyezeri naleletinye tinceku kutsi baye naye ekhaya kubo. Eliyezeri wachaza kutsi kungani Abrahama abemtfume lapho, nekutsi Jehova uwuphendvule njani umthantazo wakhe. Umndeni wakuboRebheka wajabula kakhulu futsi wamvumela kutsi ashade na-Isaka.
Rebheka waya eKhenani na-Eliyezeri futsi washada na-Isaka
Kodvwa ucabanga kutsi Rebheka abefuna yini kushada na-Isaka?— Rebheka bekati kutsi nguJehova labetfume Eliyezeri lapho. Ngako ngesikhatsi umndeni wakubo umbuta kutsi uyafuna yini kuhamba aye eKhenani kute ashade na-Isaka, watsi: ‘Yebo, ngiyafuna kuhamba.’ Ngaso leso sikhatsi, Rebheka wahamba na-Eliyezeri. Nabefika eKhenani, washada na-Isaka.
Ngesizatfu sekutsi Rebheka wenta loko Jehova labefuna kutsi akwente, Jehova wambusisa. Ngemuva kweminyaka leminyenti, Jesu watalwa emndenini wakhe. Nangabe wenta njengaRebheka futsi ujabulisa Jehova, nawe utakubusisa.
FUNDZA EBHAYIBHELINI LAKHO
Genesisi 12:4, 5; 24:1-58, 67


text:
Ema-Video Ku-JW.ORG
Tfola ema-video etfu emtapeni wetfu loku-jw.org ngetihloko tawo. Bukela nobe utitsatsele ema-video lasekelwe eBhayibhelini lentelwe imindeni, bantfwana labaseminyakeni yekutfomba kanye nebantfwana labancane. Titfolele ema-video lalusito lafundzisa ngaboFakazi BaJehova.
LUCHUNGECHUNGE LWEMA-VIDEO
Bani Ngumngani WaNkulunkulu
Yini leyentekako eHholweni LeMbuso?
Buka ngekhatsi kuze utibonele ngekwakho.
Yini Leyentekako Nakuchutjwa Sifundvo SeliBhayibheli?
Emhlabeni wonkhe BoFakazi BaJehova batiwa ngeluhlelo lwekufundza nebantfu liBhayibheli mahhala. Tibonele kutsi lisebenta kanjani.
LOKUTFOLAKALAKO-EMA-VIDEO LAMADZE
‘Tindzaba Letimnandzi Tato Tonkhe Tive, Imindeni Netilwimi’
Kute kufinyelelwe bantfu labanyenti ngemaciniso eliBhayibheli, kubalulekile kutsi kuhunyushwe ngendlela lecacile. Wentiwa njani lomsebenti? Ngutiphi tinsayeya bahumushi labahlangabetana nato?
LOKUTFOLAKALAKO-EMA-VIDEO LAMADZE
Davide
—Wetsembela KuNkulunkulu
Davide wenta emaphutsa ekuphileni kwakhe futsi wabhekana nebumatima lobunyenti, kodvwa akazange ayekele kukhonta Nkulunkulu. Sibonelo sakhe lesihle singakusita kutsi uhlale wetsembekile.
LOKUTFOLAKALAKO-EMA-VIDEO LAMADZE
‘Kuphila Ngekukholwa, Hhayi Ngekubona’
Kuhlala setsembekile kungase kudzinge sente sincumo lesiphambene naloko lokutsatfwa njengentfo levamile. Loko kwenteka kumaKhristu angesikhatsi sebaphostoli labalekela kubhujiswa kweliJerusalema.
LOKUTFOLAKALAKO-EMA-VIDEO LAMADZE
Bonkhe Bazalwane Betfu
BoFakazi BaJehova babulondvolota njani bunye bebuzalwane bemhlaba wonkhe kulelive lelite lutsandvo?
LOKUTFOLAKALAKO-EMA-VIDEO LAMADZE
BoFakazi BaJehova—Imisebenti Yekukholwa, Incenye 1: Kuphuma Ebumnyameni
Lona ngumlandvo webantfu labafuna kuphila ekukhanyeni kwemaciniso eliBhayibheli, ngisho nobe bahlangabetana nabuphi bumatima. Sibonelo sabo sitakukhutsata kutsi uchubeke ukhonta Nkulunkulu ngekwetsembeka.
LOKUTFOLAKALAKO-EMA-VIDEO LAMADZE
Tibekele imigomo lekhatimulisa Nkulunkulu
Umcebo nemfundvo lephakeme migomo lebaluleke kakhulu yini? Bona indlela sibonelo saThimothi lesingakusita ngayo kutsi wente sincumo lesihle.
LOKUTFOLAKALAKO-EMA-VIDEO LAMADZE
Imibuto Yebantfu Labasha
—Ngingabenta Kanjani Bangani Beliciniso?
Fundza kukhetsa bangani beliciniso labatakusita kutsi ulondvolote bungani lobubaluleke kunabo bonkhe—lokubungani naNkulunkulu.


text:
Incenye 4: Kusukela Enkhosini Yekucala Yaka-Israyeli Kuya Ekutfunjweni EBhabhulona
Sawula waba yinkhosi yekucala yaka-Israyeli. Kodvwa Jehova wamala, futsi wakhetsa Davide kutsi abe yinkhosi esikhundleni sakhe. Sitfola tintfo letinyenti ngaDavide. Asesemusha, walwa nesidlakela lesinguGoliyathi. Ngekuhamba kwesikhatsi wabalekela iNkhosi lenemona lenguSawula. Inkhosikati lenhle ligama layo lokwakungu-Abigayili, yamvimba Davide kutsi angenti intfo lebulima.
Siphindze sifundze lokunyenti ngendvodzana yaDavide lenguSolomoni, leyaba yinkhosi yaka-Israyeli emuva kwakhe. Kulamakhosi ekucala lamatsatfu aka-Israyeli, iyinye yabusa iminyaka lengu-40. Ngemuva kwekufa kwaSolomoni, Israyeli wahlukaniswa waba yimibuso lemibili, lomunye waba ngumbuso wasenyakatfo kantsi lomunye waba ngumbuso waseningizimu.
Kwatsatsa iminyaka lengu-257 ngembi kwekuba umbuso wasenyakatfo wetive letingu-10, ubhujiswe ngema-Asiriya. Umbuso waseningizimu wetive letimbili wona wabhujiswa ngemuva kweminyaka lengu-133. Kungalesi sikhatsi-ke ema-Israyeli latfunjwa ngaso eBhabhulona. Incenye YESINE ihlanganisa iminyaka lengu-510 yemlandvo, lokwatsi emkhatsini wayo kwaba netentakalo letinyenti letijabulisako.


text:
Indzaba 110: Thimothi—Umsiti Lomusha WaPawula
LELIJAHA lolibona lana esitfombeni nemphostoli Pawula, nguThimothi. Thimothi abehlala nemndeni wakubo eListra. Make wakhe kwakunguYunisi, kantsi gogo wakhe yena kwakunguLowisi.
Kwase kukwesitsatfu Pawula avakashela eListra. Esikhatsini lesingaba ngumnyaka lesendlulile, weta naBhanabasi kulendzawo batewushumayela. Manje watsi nakabuya abesahamba naSilasi.
Uyati kutsi abetsini Pawula kuThimothi lana kulesitfombe? Abetsi: ‘Ungatsandza yini kuhamba nami naSilasi? Ngoba singakujabulela kuhamba nawe kuze uselekelele kulomsebenti wekushumayela etindzaweni letikhashane.’
Thimothi wamphendvula watsi: ‘Yebo, nami vele ngiyakufuna kuhamba nani.’ Ngekushesha ngemuva kwaloko, Thimothi wavalelisa ekhaya, wase sewuhamba naPawula naSilasi. Kodvwa ngembi kwekuba sifundze ngeluhambo lwabo, ase sibone kutsi yini leyachubeka yenteka kuPawula. Kwase kwendlule iminyaka lengu-17 Jesu abonakala kuye ngalesikhatsi asendleleni leya eDamaseko.
Khumbula kutsi Pawula waya eDamaseko ngoba abefuna kuhlukumeta bafundzi baJesu. Kodvwa kutsite nakuchubeka sikhatsi naye wagcina asangumfundzi waJesu. Titsa takhe takha licebo lekumbulala, ngoba tatingakutsandzi lokufundzisa kwakhe ngaJesu. Kodvwa bafundzi bamsita kutsi abaleke. Bamfaka kubhasikidi, base bamehlisela ngephandle kwelubondza lwelidolobha.
Ngekuhamba kwesikhatsi Pawula waya e-Antiyokhi ayoshumayela. Lena kwakungulendzawo lapho balandzeli baJesu labacala kuyo kubitwa ngekutsi ngemaKhristu. BoPawula naBhanabasi batfunyelwa emaveni lakhashane kutsi bayoshumayela kuwo. Lelinye lalamadolobha labavakashela kuwo kwakuyiListra, lapho Thimothi akhulela khona.
Manje, ngemuva kwemnyaka, Pawula waphindze wabuyela eListra ekuhambeleni kwesibili. Ngalesikhatsi Thimothi asahamba naboPawula naSilasi, uyati kutsi ngutiphi tindzawo labatihamba? Buka lelibalave ngoba sitawufundza ngaletinye taleto tindzawo.
Kwekucala, baya e-Ikhoniyumi, ngemuva kwaloko baya edolobheni lelilandzelako lase-Antiyokhi. Nasebawacedzile lawa lamabili batsatsa luhambo baya eThrowasi, bendlulela eFiliphi, base baya eThesalonika naseBheriya. Uyayibona yini i-Athene ebalaveni? Nalapho futsi Pawula washumayela. Ngemuva kwaloko bachitsa umnyaka nesigamu bashumayela eKhorinte. Ekugcineni bahamba libangana base bayema e-Efesu. Besuka lapho babuyela emuva eKhesariya ngemkhumbi, bakhuphukela nase-Antiyokhi lapho Pawula abehlala khona.
Ngako Thimothi wahamba emakhulu lamanyenti emakhilomitha, alekelela Pawula ekushumayeleni ‘tindzaba letinhle.’ Wamelekelela nasekusunguleni emabandla lamanyenti ebuKhristu. Wena nasewukhulile, utawuba ngiyo yini inceku yaNkulunkulu leyetsembekile njengaThimothi?
Imisebenti 9:19-30; 11:19-26; tehluko 13-17; 18:1-22.
1. Roma; 2. Maltha; 3. Bheriya; 4. Thesalonika; 5. Khorinte; 6. Filiphi; 7. Athene; 8. Khrethe; 9. Throwasi; 10. Efesu; 11. Milethusi; 12. Kholose; 13. Antiyokhi; 14. Ikhoniyumi; 15. Listra; 16. Siphrosi; 17. Antiyokhi; 18. Khesariya; 19. opha; 20. Damaseko; 21. Jerusalema; 22. Lwandle Lolukhulu (iMedithera)
Imibuto
- Ngubani lomfana lomncane lokulesitfombe, uhlala kuphi, futsi ngubani ligama lamake wakhe nagogo wakhe?
- Watsini Thimothi ngalesikhatsi Pawula ambuta kutsi uyafuna yini kuhamba naye naSila bayoshumayela?
- Kukuphi lapho balandzeli baJesu babitwa kwekucala ngekutsi maKhristu?
- Ngalesikhatsi boPawula naBhanabasi besuka e-Antiyokhi, ngumaphi lamanye emadolobha labawavakashela?
- Thimothi wamsita kanjani Pawula, futsi labasebasha lamuhla bangatibuta muphi umbuto?
Imibuto leyengetiwe
- Fundza Imisebenti 9:19-30.
Ngalesikhatsi umsebenti wekushumayela uphikiswa, umphostoli Pawula wentani lekhombisa kucondza? (Imis. 9:22-25, 29, 30; Mat. 10:16)
- Fundza Imisebenti 11:19-26.
Yini incwadzi yeMisebenti 11:19-21, 26 leyishoko lekhombisa kutsi umoya waJehova uyawucondzisa umsebenti wekushumayela?
- Fundza Imisebenti 13:13-16, 42-52.
Incwadzi yeMisebenti 13:51, 52 ikhombisa kanjani kutsi bafundzi abakuvumelanga kuphikiswa kubacedze emandla? (Mat. 10:14; Imis. 18:6; 1 Phet. 4:14)
- Fundza Imisebenti 14:1-6, 19-28.
Inkhulumo letsi “babaletsa eNkhosini” isisita kanjani kutsi singakhatsateki ngalokungadzingeki njengoba sisita labasandza kuhlanganyela? (Imis. 14:21-23; 20:32; Joh. 6:44)
- Fundza Imisebenti 16:1-5.
Kuvuma kwaThimothi kutsi asokwe kukugcizelela kanjani kubaluleka ‘kwekwenta konkhe ngenca yelivangeli’? (Imis. 16:3; 1 Khor. 9:23; 1 Thes. 2:8)
- Fundza Imisebenti 18:1-11, 18-22.
Incwadzi yeMisebenti 18:9, 10 ikhombisa kanjani kutsi Jesu uhilelekile emsebentini wetfu wekushumayela, futsi kusicinisekisa ngani loko lamuhla? (Mat. 28:20)


text:
Yini Leyenta Kutsi BoFakazi BaJehova Bangawagubhi Ema-Easter?
Imibono leliphutsa levamile
Lokuliphutsa: Sizatfu lesenta boFakazi BaJehova bangawagubhi ema-Easter kutsi bona abasiwo emaKhristu.
Liciniso: Sikholelwa kutsi Jesu Khristu unguMsindzisi wetfu, futsi senta konkhe lokusemandleni etfu kuze ‘
silandzele tinyatselo takhe.’—1 Phetro 2:21; Lukha 2:11.
Lokuliphutsa: Anikholelwa kutsi Jesu wavuswa.
Liciniso: Siyakholelwa kutsi Jesu wavuswa; siyacaphela kutsi loko kungumgogodla wekukholwa kwemaKhristu futsi siyakugcizelela nasishumayela.—1 Khorinte 15:3, 4, 12-15.
Lokuliphutsa: Aninendzaba nekutsi bantfwabenu abayitfoli injabulo yekugubha liholidi lema-Easter.
Liciniso: Siyabatsandza bantfwabetfu—senta konkhe lokusemandleni etfu kute sibaceceshe futsi sibasite.—Thithusi 2:4.
Yini leyenta kutsi boFakazi BaJehova bangawagubhi ema-Easter?
Kugubha liholidi lema-Easter akukasekelwa eBhayibhelini.
Jesu watsi kufanele sikhumbule kufa kwakhe, hhayi kuvuswa kwakhe. Siba neSikhumbuto njalo ngemnyaka ngelilanga lafa ngalo ngekuhambisana nekhalenda lebeyisetjentiswa ngetikhatsi tekubhalwa kweliBhayibheli.—Lukha 22:19, 20.
Sikholelwa kutsi umsuka wema-Easter lovela emasikweni asendvulo lamayelana nentalo, wenta kutsi Nkulunkulu angalemukeli leliholidi. Nkulunkulu ufuna kutsi ‘
sitinikele kuye kuphela,’ futsi uva buhlungu nangabe simkhonta sisebentisa tindlela langatemukeli.—Eksodusi 20:5, NW; 1 Emakhosi 18:21.
Sikholelwa kutsi sincumo setfu sekungawagubhi ema-Easter sisekelwe eBhayibhelini. Lona lisikhutsata kutsi sisebentise ‘
kuhlakanipha nekuzitsa’ kunekutsi simane silandzele emasiko ebantfu. (Taga 3:21; Matewu 15:3) Nangabe labanye bantfu basibuta, siyabatjela ngaloko lesikukholelwako mayelana nema-Easter. Nobe kunjalo, siyalihlonipha lilungelo umuntfu lanalo lekutentela sincumo kulendzaba.—1 Phetro 3:15.


text:
Indzaba 81: Kwetsembela KuNkulunkulu
KWAKUCISHE kube nebantfu labangu-50 000 labesuka eBhabhulona baya eJerusalema. Batsi nabefika, bakhandza liJerusalema lonakele kakhulu. Kwakungahlali muntfu kulo. Ngako kwadzingeka kutsi ema-Israyeli acale kulakha kabusha.
Intfo yekucala layenta, akha li-altare. Lena kwakuyindzawo lapho bebangentela Jehova iminikelo yetilwane nobe tipho. Ngemuva kwetinyanga letimbalwa, ema-Israyeli acala kulakha kabusha lithempeli. Kodvwa titsa tawo lebetibomakhelwane, tatingafuni kutsi alakhe. Ngako tazama kuwesabisa kuze ayekele kulakha. Ekugcineni, letitsa tatjela inkhosi lensha yasePheresiya kutsi ikhiphe umlayeto wekutsi ema-Israyeli awuyekele lomsebenti wekwakha.
Kwasekwendlule iminyaka lengu-17 ema-Israyeli aphumile eBhabhulona. Ngako Jehova watfuma baphrofethi bakhe boHagayi naZagariya kutsi batjele bantfu bacale kulakha kabusha lithempeli. Ema-Israyeli atsembela kuNkulunkulu kutsi utawasita, futsi abalalela labaphrofethi. Ngako awucala umsebenti wawo wekwakha, nobe nje umtsetfo wawutsi bangakwenti loko.
Umbusi wasePheresiya lobitwa ngekutsi nguThathenayi wabuta ema-Israyeli kutsi ngubani lowanike ligunya lekwakha lithempeli. Ema-Israyeli amtjela kutsi ngalesikhatsi asaseBhabhulona, iNkhosi Khuresi yatsi: ‘Buyelani emuva eJerusalema niyokwakha lithempeli laNkulunkulu wenu, Jehova.’
Thathenayi watfumela incwadzi eBhabhulona abuta kutsi ingabe Khuresi losewafa, wakukhuluma yini loko. Ngekushesha incwadzi lebuya enkhosini lensha yasePheresiya yefika. Yayibhalwe kutsi Khuresi wakukhuluma loko. Ngako lenkhosi yabhala: ‘Yekelani ema-Israyeli akhe lithempeli laNkulunkulu wawo. Ngetulu kwaloko ngishaya umtsetfo wekutsi niwasite.’ Ngemuva kweminyaka lemine lithempeli lacedvwa kwakhiwa, ema-Israyeli ajabula kakhulu.
Kwendlula leminye iminyaka lengu-48 lithempeli licedziwe kwakhiwa. Bantfu eJerusalema bebaphuyile, futsi lidolobha kanye nelithempeli laNkulunkulu kwase kungabukeki kahle. Emuva eBhabhulona, Ezra labengumIsrayeli weva kutsi lithempeli laNkulunkulu beselidzinga kulungiswa. Uyati kutsi yini layenta?
Wahamba waya enkhosini yasePheresiya lengu-Athazeksesi, lenkhosi lelungile yamnika tipho kutsi ahambe nato eJerusalema. Ezra wabese ucela ema-Israyeli labeseBhabhulona kutsi amsite ametfwalise letipho baye eJerusalema. Wahamba nebantfu labangaba ngu-6 000. Bebaphetse isiliva lenyenti negolide, kanye naletinye timphahla letingcwele.
Ezra abekhatsatekile ngobe kwakunemadvodza langakalungi lapho bebahamba khona. Lamadvodza abengahle abamuke lesiliva negolide, futsi ababulale. Ngako wabitela labantfu ndzawonye, njengoba ungababona kulesitfombe. Bathandaza kuJehova kutsi abavikele kuloluhambo lwabo loluya eJerusalema.
Jehova wabavikela. Ngemuva kwekuhamba tinyanga letine, befika baphephile eJerusalema. Loku akusikhombisi yini kutsi Jehova angabasita labo labetsembela kuye?
Ezra tehluko 2-8.
Imibuto
- Bangakhi bantfu labahamba besuka eBhabhulona baya eJerusalema, kodvwa yini labayikhandza nabefika?
- Yini ema-Israyeli lacala kuyakha nakefika nje eJerusalema, kodvwa titsa tawo tentani?
- Hagayi naZakhariya kwakubobani, futsi babatjelani bantfu?
- Kungani Thathenayi atfumela incwadzi eBhabhulona, futsi nguyiphi imphendvulo layitfola?
- Yini Ezra layenta nakeva ngesidzingo sekuyokwakha lithempeli laNkulunkulu?
- Yini Ezra abeyithandazela kulesitfombe, umthandazo wakhe waphendvulwa kanjani, futsi loku kusifundzisani?
Imibuto leyengetiwe
- Fundza Ezra 3:1-13.
Nasititfola sisendzaweni lete libandla lebantfu baNkulunkulu, yini lokufanele sichubeke siyenta? (Ezra 3:3, 6; Imis. 17:16, 17; Heb. 13:15)
- Fundza Ezra 4:1-7.
Ngusiphi sibonelo Zerubhabhele lasibekela bantfu baJehova mayelana nekucubanisa tinkholo? (Eks. 34:12; 1 Khor. 15:33; 2 Khor. 6:14-17)
- Fundza Ezra 5:1-5, 17 kanye na-6:1-22.
Kungani baphikisi behluleka kumisa umsebenti wekwakha lithempeli? (Ezra 5:5; Isa. 54:17)
Ngusiphi sento semadvodza lamadzala langemaJuda lesikhutsata labadzala labangemaKhristu kutsi bafune sicondziso saJehova lapho basembikwebaphikisi? (Ezra 6:14; Hla. 32:8; Rom. 8:31; Jak. 1:5)
- Fundza Ezra 8:21-23, 28-36.
Ngembi kwekwenta lokutsite, ngusiphi sibonelo sa-Ezra lokuyoba kuhle kutsi sisilingise? (Ezra 8:23; Hla. 127:1; Taga 10:22; Jak. 4:13-15)


text:
Gito Baloi
Gito Baloi (Inyoni 30 ,1964 - Mabasa 4 , 2004 ) bekangumculi wesintfu, lowatalelwa e Mozambique,wacala ngekwatiwa ngekutibandzakanya kanye nelicembu le Tananas lebelicuketse emalunga lamatsatfu , uphindze akhombe bunyoninco nakacula adlala sigingci kuma albums akhe lafana nabo Ekhaya 2005, Na Ku Randza (1997) , Herbs & Roots (2003) kanye nalena ekhishwe ngemuva kwekushona kwakhe letsi Beyond (2008) [1] . Gito uphindze wacula na Jason Armstrong ngo 1996 kanye nango 2000 kuma album lamabili "Desert Voices" waphindze wadlala sigingci se bass kulicembu le Somewhere Else lapho wadlala khona na Armstrong(keyboards), George Sunday (siginci) kanye na Gaston Goliath (tigubhu) ngo 1993 . Baloyi wacula lengoma letsi Bush Telegraph yelicembu le Landscape Prayers , waphindze waba nguye umhleli nemhlanganisi wayo le album . ngo 2004 Baloyi wacula kanye ne Landscape Prayers ku album letsi "Sweet thorn " , lapho bekacula khona na Nibs van der Spuy. [2]
kufa kwakhe[hlela | edit source]
Wadutjulwa wabulawa e Johanesburg , e Ningizimu Afrika mhlaka 4 April 2004 , lapho bekabuya khona kuyocula e Pitori , bekaneminyaka lengu 39.ngo 2008 ngemuva kwekushona kwakhe kwakhishwa i album yakhe letsi Beyond ,yonke imali leyentiwa kuleyo album iyiswa kubantfwana bakhe ngekulekelelwa i Gito Baloyi Memorial Trust. Gito besekacalile kwenta i album yakhe lenetingoma letingu 10 letacedzelelwa kuhlelwa tiphindze ticoshwe ngu Dave Reynolds kanye nebangani ba Baloyi labanjengabo Steve Newman (we Tananas) , Paul Hanmer , Ian Herman (we Tananas ) , McCoy Mrubata , Moses Khumalo , Pedro Da Silva Pinto (we 340ml), Tlale Makhene, Tony Cox , Frank Paco , Nibs Van Der Spuy, Deepak Ram , Rui Soeiro ( 340ml) , Thuli Mdlalose , Eliot Short , Vusi Maseko kanye na Graeme Sacks [3] [4]


text:
Indzaba 78: Sandla Lesibhala Elubondzeni
YINI leyentekako lana? Bantfu banelidzili lelikhulu. Inkhosi yaseBhabhulona imeme inkhulungwane yetivakashi letibalulekile. Basebentisa tinkomishi tegolide, tesiliva kanye netitja, letitsetfwe ethempelini laJehova leliseJerusalema. Ngekushesha, kubonakala iminwe yesandla semuntfu emoyeni, futsi ibhala elubondzeni. Bonkhe bantfu bacala kwesaba.
Umtukulu waNebukhadnezari, longuBhelshasari abe yinkhosi ngaleso sikhatsi. Watsi nakabona loku wamemeta watsi akulandvwe emadvodza lahlakaniphile. Wakhuluma nawo watsi: ‘Noma ngabe ngubani longafundza lombhalo, angitjele kutsi usho kutsini, utawunikwa tipho letinyenti futsi entiwe abengumbusi wesitsatfu lobalulekile embusweni.’ Kodvwa kute ngisho namunye kuwo lowakwati kuwufundza lombhalo loselubondzeni, futsi akekho lowakwati kuwuchaza.
Make wakhe watsi kube eve umsindvo, weta wangena kulendlu lebekunelindzili kuyo. Wefika watsi enkhosini: ‘Ungetfuki nkhosi, ngoba kukhona indvodza lapha embusweni wakho lenemoya wabonkulunkulu. Ngesikhatsi mkhulu wakho aseyinkhosi wayenta indvuna yawo onkhe emadvodza lahlakaniphile. Lendvodza ligama layo nguDanyela. Mbite, ngoba yena utakutjela kutsi lombhalo usho kutsini.’
Ngalesosikhatsi Danyela walandvwa, wangeniswa embikwenkhosi. Watsi asatalile tonkhe tipho labebamnika tona, wachaza kutsi kungani Jehova amehlisa Nebukhadnezari esihlalweni sakhe sebukhosi. Watsi: ‘Kungenca yekutsi watigcabha, ngako Jehova wamjezisa.’
Danyela watsi kuBhelshasari: ‘Kodvwa wena, ngisho noma bewukwati konkhe loku, awutitfobanga, watigcabha njengaNebukhadnezari. Utsetse tinkomishi netitja tasethempelini laJehova wanatsa ngato liwayini. Ukhulekele wadvumisa bonkulunkulu labentiwe ngetingodvo nangematje. Kodvwa awumdvumisanga Umdali Lomkhulu. Kungako-ke Nkulunkulu atfumele lesandla lesibhale lombhalo.’
Danyela watsi: ‘Naku lokubhaliwe: MENE, MENE, THEKELI, PHARISINI.’
Nansi incazelo yawo: ‘MENE usho kutsi Nkulunkulu sewuwabalile emalanga embuso wakho, wawafikisa ekugcineni. THEKELI usho kutsi sewukaliwe etikalweni, watfolakala ulula. PHARISINI yena usho kutsi umbuso wakho utawunikwa emaMede nemaPheresiya.’
Kwatsi angakacedzi ngisho nje nekukhuluma Danyela, emaMede nemaPheresiya acala kulihlasela liBhabhulona. Awutsatsa umbuso, futsi agwaza abulala Bhelshasari. Ngabo lobo busuku lokwakubhalwe sandla kwagcwaliseka. Kodvwa yini leyayitawenteka ngema-Israyeli? Sitawufundza ngaloko, kodvwa Kwanyalo ase sibone kutsi kwentekani ngaDanyela.
Danyela 5:1-31.
Imibuto
- Yini leyenteka ngalesikhatsi inkhosi yase-Bhabhulona inemcimbi lomkhulu futsi isebentisa titja kanye netinkomishi letitsetfwe ethempelini laJehova eJerusalema?
- Yini Bhelshasari layisho emadvodzeni lahlakaniphile, kodvwa yini lahluleka kuyenta?
- Make walenkhosi wayitjela kutsi yenteni?
- Lapho Danyela atjela inkhosi, watsi kungani Nkulunkulu atfumela lesandla kutsi sibhale lapha elubondzeni?
- Danyela watsi asho kutsini lamagama labebhalwe elubondzeni?
- Yini leyenteka ngalesikhatsi Danyela asakhuluma?
Imibuto leyengetiwe
- Fundza Danyela 5:1-31.
Ase usho umehluko lokhona emkhatsini wekwesaba Nkulunkulu, nekwesaba Bhelshasari abenako nakabona lombhalo lowawuselubondzeni. (Dan. 5:6, 7; Hla. 19:9; Rom. 8:35-39)
Danyela wasikhombisa njani sibindzi nakakhuluma naBhelshasari netikhulu takhe? (Dan. 5:17, 18, 22, 26-28; Imis. 4:29)
Danyela sehluko 5 ubusekela ngayiphi indlela bukhosi baJehova bendzawo yonkhe? (Dan. 4:17, 25; 5:21)


text:
BoFakazi BaJehova Bayawenta Yini Umsebenti Wetitfunywa Telivangeli?
Yebo siyawenta. Kuto tonkhe tindzawo lesihlala kuto, boFakazi BaJehova betama kuba nesimo sengcondvo lesifana nesetitfunywa telivangeli. Bantfu lesihlangana nabo siyabatjela ngekukholwa kwetfu.—Matewu 28:19, 20.
Ngetulu kwaloko, labanye boFakazi bavakashela letinye tindzawo temave akubo nobe batfutsele kuleto tindzawo nangabe kunebantfu labanyenti labasadzinga kuva tindzaba letimnandzi letiseBhayibhelini. Labanye boFakazi batfutsela kulamanye emave kute batfutfukise umsebenti wabo wekushumayela. Bakujabulela kakhulu kuba nesandla ekugcwaliseni siphrofetho lesashiwo nguJesu: “Niyawuba bofakazi bami . . . kuze kube ngusekugcineni kwemhlaba.”—Imisebenti 1:8.
Nga-1943, sasungula sikolwa sekucecesha labanye betfu labatitfunywa telivangeli. Kusukela ngaleso sikhatsi, sekunaboFakazi labangetulu kwa-8 000 lesebake basingenela lesikolwa lesatiwa ngekutsi yi-Watchtower Bible School of Gilead.


text:
Indzaba 3: Indvodza Yekucala Nemfati Wekucala
YINI leseyehlukile kulesitfombe? Sekunebantfu kuso. Yindvodza yekucala nemfati wekucala. Badalwa ngubani? NguNkulunkulu. Uyalati yini ligama lakhe? NguJehova. Ligama lalendvodza ngu-Adamu, lomfati yena ngu-Eva.
Nayi indlela Nkulunkulu Jehova ladala ngayo Adamu. Watsatsa lutfuli lwemhlabatsi wase ubumba ngalo Adamu. Waphefumulela umoya wekuphila etimphumulweni takhe, waba ngumuntfu lophilako.
Bekunemsebenti Nkulunkulu Jehova abewulungiselele Adamu kutsi awente. Wamtjela kutsi atetse emagama tonkhe tinhlobo tetilwane. Kungenteka Adamu waba nesikhatsi lesenele sekutibuka letilwane, kungako abengakwati kukhetsa emagama latifanela kahle. Ngalesikhatsi Adamu asetsa letilwane kukhona lakubona. Uyati kutsi kuyini?
Letilwane betihamba ngatimbili. Bekunendlovu lendvuna nalensikati, kunelibhubesi lelidvuna nalelisikati. Kodvwa Adamu yena abete umsiti. Kungako-ke Jehova wamenta kutsi ehlelwe butfongo lobukhulu. Jehova wabese ukhipha lolunye lwetimbambo ta-Adamu, walusebentisela kumentela umfati.
Wajabula Adamu ngaloko. Ungacabanga nje kutsi ngisho na-Eva abejabule kangakanani nakabekwa ensimini lenhle kutsi ahlale kuyo. Besebangaba nebantfwana bahlale nabo ngekujabula.
Jehova abefuna bo-Adamu na-Eva baphile phakadze. Abefuna bente umhlaba wonkhe ube muhle njengensimi yase-Edeni. Bo-Adamu na-Eva bajabula kakhulu nabacabanga ngekwenta loko. Wena bewungakujabulela yini kuhlanganyela ekwenteni umhlaba ube yinsimi lenhle? Kepha kujabula kwabo-Adamu na-Eva kwatsatsa sikhatsi lesincane. Ase sibone kutsi kungani.
Tihlabelelo 83:18 NW; Genesisi 1:26-31; 2:7-25.
Imibuto
- Ngumuphi umehluko lokhona esitfombeni lesiseNdzabeni 3 nakuleso lesiseNdzabeni 2?
- Ngubani lowadala indvodza yekucala, futsi lalingubani ligama layo?
- Ngumuphi umsebenti Nkulunkulu lawuniketa Adamu kutsi awente?
- Kungani Nkulunkulu enta Adamu wehlelwa butfongo lobukhulu?
- Bo-Adamu na-Eva bebatawuphila sikhatsi lesinganani, futsi ngumuphi umsebenti Jehova abefuna bawente?
Imibuto leyengetiwe
- Fundza Tihlabelelo 83:18.
Ngubani ligama laNkulunkulu, futsi ngusiphi sikhundla lanaso lesehlukile ngetulu kwemhlaba? (Jer. 16:21; Dan. 4:17)
- Fundza Genesisi 1:26-31.
Yini intfo yekugcina Nkulunkulu layidala ngelilanga lesitfupha, futsi yayehluke kanjani etilwaneni? (Gen. 1:26)
Jehova abebanakekela kanjani bantfu kanye netilwane? (Gen. 1:30)
- Fundza Genesisi 2:7-25.
Yini lebekudzingeka Adamu ayente ngalesikhatsi etsa tilwane emagama? (Gen. 2:19)
Umbhalo waGenesisi 2:24 usisita ngayiphi indlela kutsi sati umbono waJehova ngemshado, kuhlala ngekwehlukana, kanye nedivosi? (Mat. 19:4-6, 9)


text:
SEHLUKO SESIPHOHLONGO
Uyini UMbuso WaNkulunkulu?
LiBhayibheli lisitjelani ngeMbuso waNkulunkulu?
Yini uMbuso waNkulunkulu loyoyenta?
Kunini lapho uMbuso uyobangela kutsi intsandvo yaNkulunkulu yentiwe emhlabeni?
1. Ngumuphi umthandazo lobalulekile lesitawucoca ngawo?
TIGIDZI tebantfu emhlabeni tetayelene nemthandazo labanyenti labawubita ngekutsi nguBabe Wetfu nobe nguMthandazo weNkhosi. Kokubili loku labakushoko, kumane nje kubhekisele emthandazweni losibonelo lodvumile lowashiwo nguJesu Khristu matfupha. Lokushiwo ngulomthandazo kubalulekile, futsi kufundza ngeticelo tawo letintsatfu tekucala kutakusita kwengeteke lokwatiko mayelana naloko lokufundziswa liBhayibheli.
2. Ngutiphi tintfo letintsatfu Jesu latsi balandzeli bakhe abatithandazele?
2 Ekucaleni kwalomthandazo losibonelo, Jesu wafundzisa labebamlalele: “Nanithandazako nibotsi: ‘Babe wetfu losezulwini, alingcweliswe libito lakho. Umbuso wakho awute. Intsandvo yakho ayentiwe emhlabeni, njengobe yentiwa ezulwini.’” (Matewu 6:9-13) Tibaluleke ngani leticelo letintsatfu?
3. Yini lokufanele siyati ngeMbuso waNkulunkulu?
3 Kuze kube ngunyalo, sesifundze lokunyenti ngelibito laNkulunkulu lelitsi, Jehova. Sesicocile ngenjongo yaNkulunkulu
LOKO UMBUSO WANKULUNKULU LONGIKO
4. Uyini uMbuso waNkulunkulu, futsi ngubani iNkhosi yawo?
4 Umbuso waNkulunkulu nguhulumende lomiswe nguNkulunkulu Jehova loneNkhosi layikhetsile. Ngubani iNkhosi yeMbuso waNkulunkulu? NguJesu Khristu. Jesu njengeNkhosi mkhulu kwendlula bonkhe babusi lababantfu futsi ubitwa ngekutsi “INkhosi yemakhosi neMbusi webabusi.” (1 Thimothi 6:15) Unemandla ekwenta lokuhle kakhulu kwendlula nobe ngabe ngumuphi umbusi, ngisho nobe angaba ncono kanjani.
5. UMbuso waNkulunkulu utawubusa ukuphi, futsi ubuse etikwani?
5 Utawubusa ukuphi uMbuso waNkulunkulu? Kantsi Jesu vele yena ukuphi? Khumbula, wafundza ngekutsi wabulawa elugodvweni lekuhlushwa, kodvwa wavuswa. Ngemuva kwaloko, wenyukela ezulwini. (Imisebenti 2:33) Ngako-ke, ngulapho uMbuso waNkulunkulu ukhona khona. Kungako liBhayibheli liwubita ngekutsi ‘nguMbuso wasezulwini.’ (2 Thimothi 4:18) Nobe nje uMbuso waNkulunkulu usezulwini, utawubusa etikwemhlaba.
6, 7. Yini leyenta Jesu abe yiNkhosi lekhetseke kakhulu?
6 Yini leyenta Jesu abe yiNkhosi lekhetseke kakhulu? Sizatfu sekucala kutsi angeke nanini aze afe. LiBhayibheli nalicatsanisa Jesu nebabusi lababantfu litsi “nguye yedvwa longabhubhi lohlala ekukhanyeni lekungasondzeleki kuko.” (1 Thimothi 6:16) Loko kusho kutsi konkhe lokuhle Jesu lakwentako kutawuba khona siphelane, futsi utawenta tintfo letinkhulu letinhle.
7 Ase ucabange nganasi siphrofetho seliBhayibheli lesimayelana naJesu: ‘Umoya waSimakadze [Jehova] uyawubasetikwakhe, umoya wekuhlakanipha newekucondza, umoya wekweluleka newemandla, umoya welwati newekwesaba Simakadze, uyawutijabulisa ekwesabeni Simakadze. Angeke ehlulele ngalakubona ngemehlo akhe, nome ente sincumo ngalakuve ngetindlebe takhe; kodvwa labeswele uyawubehlulela ngekwemtsetfocotfo, labamphofu belive abehlulele ngekungakhetsi.’ (Isaya 11:2-4) Lamavi akhombisa kutsi Jesu abetawuba yiNkhosi lelungile futsi leneluvelo kubantfu. Ungatsandza yini kutsi ube nembusi lonjengaJesu?
8. Bobani labatawubusa naJesu?
8 Nali lelinye liciniso ngeMbuso waNkulunkulu: Jesu angeke abuse yedvwa, utawubusa kanye nalabanye. Sibonelo saloku kutsi umphostoli Pawula watjela Thimothi: “Nasicinisela, siyawubusa kanye naye.” (2 Thimothi 2:12) BoPawula naThimothi, kanye nalabanye labetsembekile labakhetfwa nguNkulunkulu batawubusa naJesu eMbusweni wasezulwini. Bangakhi labatawutfola lelo lungelo?
9. Bangakhi labatawubusa naJesu, futsi Nkulunkulu wacala nini kubakhetsa?
9 Njengobe kuvetiwe eSehlukweni 7 salencwadzi, umphostoli Johane waniketwa umbono, kuwo wabona ‘liWundlu [Jesu Khristu] eNtsabeni yaseSiyoni [indzawo yakhe yebukhosi ezulwini] lime nebantfu labangu-144 000, babenelibito lalo, neleYise libhalwe emabuntini abo.’ Babobani laba labangu-144 000? Johane ngekwakhe uyasichazela: “Ngibo laba labalandzela liWundlu nome kukuphi lapho liya khona. Kubo bonkhe bantfu ngibo labahlengiwe, balulibo lwaNkulunkulu nelweliWundlu.” (Sembulo 14:1, 4) Babalandzeli labetsembekile nalabakhetsekile baJesu Khristu labakhetfwe kutsi bayewubusa naye ezulwini. Ngemva kwekuvuselwa ekuphileni kwasezulwini, “baba ngemakhosi nebaphristi . . . etikwemhlaba wonkhe” kanye naJesu. (Sembulo 5:10) Kusukela esikhatsini sebaphostoli, Nkulunkulu abesolo akhetsa emaKhristu letsembekile kute atewuphelelisa lenombolo lengu-144 000.
10. Kungani kulilungiselelo lelutsandvo kutsi Jesu kanye nalabangu-144 000 babuse bantfu?
10 Lilungiselelo lekutsi Jesu kanye nalabangu-144 000 babuse bantfu, libonisa lutsandvo lwaNkulunkulu. Jesu wativela kutsi kunjani kuba ngumuntfu kanye nekuhlupheka emhlabeni. Pawula watsi Jesu “akasiye lowehluleka kuvumelana natsi ebutsakatsakeni betfu, kodvwa walingwa ngayo yonkhe indlela njengatsi, noko akazange one.” (Hebheru 4:15; 5:8) Labo labatawubusa naye nabo bahlupheka futsi bacinisela. Ngetulu kwaloko, balwisana nekungapheleli futsi babeketelela tonkhe tinhlobo tekugula. Bataticondza sibili tinkinga bantfu lababa nato.
YINI LETAKWENTIWA NGUMBUSO WANKULUNKULU?
11. Kungani Jesu atsi bafundzi bakhe bathandazele kutsi intsandvo yaNkulunkulu yentiwe emhlabeni njengasezulwini?
11 Ngesikhatsi Jesu atsi kubafundzi bakhe kufanele bathandazele kutsi uMbuso waNkulunkulu ufike, waphindze watsi kufanele bathandazele nekutsi intsandvo yaNkulunkulu yentiwe “emhlabeni, njengobe yentiwa ezulwini.” Nkulunkulu usezulwini, futsi tingilosi letetsembekile tiyayenta intsandvo yakhe ezulwini. ESehlukweni 3 salencwadzi, sifundze kutsi ingilosi lembi yayekela kwenta intsandvo yaNkulunkulu futsi yabangela bo-Adamu na-Eva kutsi bone. ESehlukweni 10 sitawufundza kabanti ngekutsi lifundzisani liBhayibheli ngalengilosi lembi, lesiyati ngekutsi nguSathane Develi. Sathane netingilosi letakhetsa kumlandzela
12. Ngutiphi tentakalo letimbili letibalulekile letichazwe kuSembulo 12:10?
12 Lamavi lasiprofetho lalandzelako achaza lokwakutakwenteka: “Ngeva livi lelikhulu ezulwini litsi: ‘Nyalo insindziso, nemandla, nebukhosi sekwaNkulunkulu wetfu, neligunya selaKhristu wakhe; ngobe sewulahlelwe phansi ummangaleli [Sathane] lomangalela bazalwane betfu kuNkulunkulu, imini nebusuku.’” (Sembulo 12:10) Utinakile yini tentakalo letimbili letibalulekile letichazwe kulelivesi? Sekucala, uMbuso waNkulunkulu loholwa nguJesu Khristu ucala kubusa. Sesibili, Sathane uyacoshwa ezulwini futsi ulahlelwa phansi emhlabeni.
13. Waba yini umphumela wekucoshwa kwaSathane ezulwini?
13 Waba yini umphumela waletentakalo letimbili? Ngalokuphatselene nalokwenteka ezulwini, siyafundza: “Tfokotani-ke, nine mazulu, nani lenihlala kuwo!” (Sembulo 12:12) Yebo, tingilosi letetsembekile ezulwini tiyatfokota, tonkhe letisele tetsembekile kuNkulunkulu Jehova njengobe Sathane nemadimoni akhe bangasekho. Kunekuthula lokukhulu kanye nebunye lobuphelele. Intsandvo yaNkulunkulu iyenteka ezulwini.
14. Yini lebangelwe kulahlelwa kwaSathane emhlabeni?
14 Kutsiwani-ke ngemhlaba? LiBhayibheli litsi: “Maye kuwe, mhlaba nelwandle, ngobe Mhlebi [“Develi,” NW] sewehlele kini ngentfukutselo lenkhulu, ngobe uyati kutsi sikhatsi sakhe sifishane!” (Sembulo 12:12) Sathane utfukutsele uyabila njengobe acoshiwe ezulwini futsi asalelwe sikhatsi lesincane. Ngentfukutselo yakhe ubangela lusizi nobe “maye” emhlabeni. Sitawufundza kabanti ‘ngalomaye’ esehlukweni lesilandzelako. Kodvwa sinaloko engcondvweni, singahle sitibute kutsi, LoMbuso utakwenta njani kutsi intsandvo yaNkulunkulu yentiwe emhlabeni?
15. Iyini injongo yaNkulunkulu ngemhlaba?
15 Khumbula kutsi iyini injongo yaNkulunkulu ngemhlaba. Ufundzile ngayo eSehlukweni 3. E-Edeni, Nkulunkulu wabonisa kutsi injongo yakhe kutsi lomhlaba ube lipharadisi leligcwele bantfu labangafi nalabalungile. Sathane wenta kutsi bo-Adamu na-Eva bone, futsi loko kwatsikameta kugcwaliseka kwenjongo yaNkulunkulu, kodvwa akuzange kuyishintje. Jehova solo uhlose kutsi ‘labalungile badle lifa lemhlaba, bahlale kuwo kuze kube phakadze.’ (Tihlabelelo 37:29) UMbuso waNkulunkulu utakwenta loko. Njani?
16, 17. Danyela 2:44 usitjelani ngeMbuso waNkulunkulu?
16 Cabanga ngaloko lokushiwo siphrofetho lesitfolakala kuDanyela 2:44. Siyafundza: “Ngesikhatsi salawo makhosi, Nkulunkulu welizulu uyawumisa umbuso longasoze wabhujiswa lutfo, futsi ngeke unikwe labanye bantfu. Uyawupitjita yonkhe leminye imibuso uyicedze, kodvwa wona uyawukuma kuze kube phakadze.” Kusitjelani loku ngeMbuso waNkulunkulu?
17 Kwekucala, kusitjela kutsi uMbuso waNkulunkulu wawutawumiswa “ngesikhatsi salawo makhosi,” nobe nakusabusa leminye imibuso. Kwesibili, kusitjela kutsi loMbuso utawuhlala phakadze. Angeke ubhujiswe lutfo futsi angeke utsatselwe sikhundla ngulomunye hulumende. Kwesitsatfu, siyabona kutsi kutawuba nemphi emkhatsini weMbuso waNkulunkulu nemibuso yalelive. UMbuso waNkulunkulu utawuncoba. Ekugcineni, kutawuba ngiwo wodvwa hulumende lobusa bantfu. Ngako-ke, bantfu batawujabulela kubuswa lokuhle labangazange sebakubone.
18. Ibitwa ngekutsi yini lemphi yekugcina lesekhatsi kweMbuso waNkulunkulu nabohulumende balelive?
18 Kunyenti lokushiwo liBhayibheli ngemphi lesekhatsi kweMbuso waNkulunkulu nabohulumende belive. Nasi sibonelo: LiBhayibheli lifundzisa kutsi njengobe kuphela kusondzela, imimoya yemadimoni itawusakata emanga kute iyenge “emakhosi emhlaba wonkhe.” Ngayiphi injongo? ‘Kute iwalungiselele imphi yelilanga lelikhulu laNkulunkulu, Somandla.’ Emakhosi emhlaba ayawubutselwa ndzawonye “endzaweni lekutsiwa yi-Amagedoni ngesiHebheru.” (Sembulo 16:14, 16) Ngalokushiwo ngulamavesi lamabili, imphi yekugcina emkhatsini wabohulumende bebantfu neMbuso waNkulunkulu ibitwa ngekutsi yi-Amagedoni.
19, 20. Yini levimbela intsandvo yaNkulunkulu kutsi yenteke emhlabeni nyalo?
19 Yini uMbuso waNkulunkulu loyoyiphumelelisa nge-Amagedoni? Khumbula futsi kutsi iyini injongo yaNkulunkulu ngemhlaba. Nkulunkulu Jehova uhlose kutsi umhlaba ube liPharadisi ugcwale bantfu labalungile, labaphelele nalabakhonta yena. Yini levimbela loko kutsi kwenteke nyalo? Kwekucala, sinesono, siyagula futsi siyafa. Nobe kunjalo, sifundzile eSehlukweni 5 kutsi Jesu wasifela kute sitfole kuphila lokuphakadze. Kungenteka kutsi uyawakhumbula emavi labhalwe eVangelini laJohane: “Nkulunkulu walitsandza live kakhulu kangangekutsi wadzimate wanikela ngeNdvodzana yakhe lekukuphela kwayo, kuze kutsi nome ngubani lokholwa ngiyo angabhubhi, kodvwa abe nekuphila lokuphakadze.”
20 Lenye inkinga kutsi bantfu benta tintfo letimbi. Bacala emanga, bayakhohlisa futsi bayisebentisa kabi imitimba yabo. Abafuni kwenta intsandvo yaNkulunkulu. Bantfu labenta tintfo letimbi batawubhujiswa emphini yaNkulunkulu i-Amagedoni. (Tihlabelelo 37:10) Lesinye sizatfu lesenta kutsi intsandvo yaNkulunkulu ingentiwa emhlabeni, kutsi bohulumende ababakhutsati bantfu kutsi bayente. Bohulumende labanyenti abanawo emandla ekwenta lokuhle, banelunya futsi bakhohlakele. LiBhayibheli likhuluma licondze: “Umuntfu usuke atihlisibete etikwalabanye kantsi utilimata yena.”
21. Yini uMbuso loyoyenta kute intsandvo yaNkulunkulu yentiwe emhlabeni?
21 Ngemuva kwe-Amagedoni, bantfu batawubuswa nguhulumende munye, uMbuso waNkulunkulu. LoMbuso lowo utakwenta intsandvo yaNkulunkulu futsi uletse tibusiso letimangalisako. Nasi sibonelo: Utawususa Sathane nemadimoni akhe. (Sembulo 20:1-3) Emandla emhlatjelo waJesu wesihlengo atawusetjentiswa kute bantfu labetsembekile bangaphindze bagule futsi bafe. Kunaloko, nasekubusa lowoMbuso bayokwati kuphila phakadze. (Sembulo 22:1-3) Umhlaba utawuba lipharadisi. Ngemva kwaloko loMbuso utakwenta kutsi intsandvo yaNkulunkulu yentiwe emhlabeni uphindze ungcwelise libito laNkulunkulu. Kusho kutsini loko? Kusho kutsi ekugcineni nakubusa uMbuso waNkulunkulu, wonkhe umuntfu lophilako uyodvumisa libito laJehova.
UMBUSO WANKULUNKULU UTAKWENTA NINI LOKU?
22. Sati njani kutsi uMbuso waNkulunkulu awucalanga kubusa ngalesikhatsi Jesu alapha emhlabeni nobe ngemuva nje kwekufika kwakhe ezulwini?
22 Ngalesikhatsi Jesu atjela balandzeli bakhe kutsi bathandaze batsi, “UMbuso wakho awute,” kwaba sebaleni kutsi uMbuso wawungakefiki ngaleso sikhatsi. Wefika yini ngalesikhatsi Jesu abuyela ezulwini? Cha, ngobe boPhetro naPawula batsi, ngemuva kwekuvuswa kwaJesu, siphrofetho lesisencwadzini yeTihlabelelo 110:1 sasigcwaliseke kuye: “Simakadze watsi enkhosini yami: ‘Hlala lapha ngesekudla sami, ngize ngifake titsa takho ngaphansi kwetinyawo takho.’” (Imisebenti 2:32-35; Hebheru 10:12, 13) Loku kwakhombisa kutsi kwakuyodzingeka alindze sikhatsi lesitsite.
Nasekubusa uMbuso, intsandvo yaNkulunkulu itawenteka emhlabeni njengobe yenteka ezulwini
23. (a) Wacala nini kubusa uMbuso waNkulunkulu? (b) Sitawufundza ngani esehlukweni lesilandzelako?
23 Abetawulindza sikhatsi lesingakanani? Ngelikhulu lesi-19 nelesi-20 leminyaka, bafundzi beliBhayibheli labetsembekile batfola kutsi abeyolindza kuze kube ngu-1914. (Kute utfole lwati lolunyenti ngalokuphatselene nalomnyaka, fundza Sandzisanchazo emakhasini 215-18.) Lokwenteka kusukela nga-1914 kwafakazela kutsi labafundzi labetsembekile beliBhayibheli bakucondza kahle loko kwakuyowenteka. Kugcwaliseka kwetiphrofetho teliBhayibheli, kukhombisa kutsi nga-1914, Khristu waba yiNkhosi futsi uMbuso waNkulunkulu wasezulwini wacala kubusa. Kulesikhatsi lesiphila kuso, Sathane usalelwe ‘sikhatsi lesifishane.’ (Sembulo 12:12; Tihlabelelo 110:2) Singasho sicinise kutsi madvutane nje uMbuso waNkulunkulu utawubangela kutsi intsandvo yakhe yentiwe emhlabeni. Uyatijabulela yini letindzaba? Uyatikholwa yini kutsi tiliciniso? Sehluko lesilandzelako sitakusita ubone kutsi liBhayibheli vele liyafundzisa ngaloku.


text:
Kuyoke Kuphele Yini Kuhlupheka?
Ungasho yini kutsi . . .
kutawuphela?
angeke kuphele?
mhlawumbe?
LOKO LOKUSHIWO LIBHAYIBHELI
“Nkulunkulu . . . uyakwesula tonkhe tinyembeti emehlweni abo, sekuyawubate kufa, nekulila, nekukhala, nebuhlungu.”—Sembulo 21:3, 4.
KUNGAKUSITA NGANI KUKUKHOLELWA LOKU?
Ungaciniseka kutsi Nkulunkulu akatibangeli tinkinga lesinato.—Jakobe 1:13.
Ungadvudvuteka ngekwati kutsi Nkulunkulu uyasivela nasihlupheka.—Zakhariya 2:8.
Ungaba nelitsemba lekutsi konkhe kuhlupheka kutawuphela.—Tihlabelelo 37:9-11.
SINGAKWETSEMBA MBAMBA YINI LOKUSHIWO LIBHAYIBHELI?
Yebo singakwetsemba, nganati tizatfu letimbili:
Nkulunkulu uyakwenyanya kuhlupheka nekungalungi. Cabanga kutsi Nkulunkulu Jehova wativa njani ngetikhatsi tekubhalwa kweliBhayibheli lapho bantfu bakhe baphatfwa kabi. LiBhayibheli litsi weva buhlungu ‘nabacindzetelwa titsa tabo.’—Tikhulu 2:18.
Nkulunkulu utsintseka kakhulu nangabe labanye bantfu babaphatsa kabi labanye. Sibonelo saloku kutsi liBhayibheli litsi uyamenyanya ‘umbulali walote licala.’—Taga 6:16, 17.
Nkulunkulu ukhatsalela umuntfu ngamunye. Akugcini ngekutsi umuntfu ngamunye ‘atibonele sishayo sakhe neminjunju yakhe,’ kodvwa naJehova uyakubona.—2 Tikhronike 6:29, 30.
NgeMbuso wakhe, Jehova utakucedza masinyane kuhlupheka kwemuntfu ngamunye. (Matewu 6:9, 10) Kwanyalo, ubadvudvuta ngemusa labo labamfuna ngebucotfo.—Imisebenti 17:27; 2 Khorinte 1:3, 4.
LONGACABANGA NGAKO
Yini leyente Nkulunkulu wavumela kuhlupheka?
LiBhayibheli liyawuphendvula lombuto kuROMA 5:12 naku-2 PHETRO 3:9.


text:
Ngubani Lowaba Ngumsunguli Wenkholo YaBoFakazi BaJehova?
Inhlangano yaboFakazi BaJehova yesikhatsi sanyalo icale ekupheleni kwelikhulu lesi-19 leminyaka. Ngaleso sikhatsi, licembu lelincane lebafundzi beliBhayibheli lebelihlala ePittsburgh, ePennsylvania, eMelika, lacala kuhlolisisa liBhayibheli nekulihlatiya. Bacatsanisa timfundziso temasontfo naloko lokufundziswa liBhayibheli. Lacala kushicilela labelikufundza etincwadzini, emaphephandzabeni nakumagazini Sicongosekulindza—Lesimemetela UMbuso WaJehova.
Kulelicembu lebafundzi beliBhayibheli labetsembekile, bekunendvodza libito layo kunguCharles Taze Russell. Nanobe bekungu-Russell lobekacondzisa emsebentini wekufundzisa ngeliBhayibheli ngaleso sikhatsi futsi angumhleli we-Sicongosekulindza, akusuye longumsunguli walenkholo. Umgomo waRussell nalabanye Bafundzi BeliBhayibheli, njengobe lelicembu belibitwa kanjalo ngaleso sikhatsi, bekukusekela timfundziso taJesu Khristu nekwenta loko lebekwentiwa libandla lemaKhristu ekucala. Njengobe kunguJesu uMsunguli weBuKhristu, simtsatsa njengemsunguli wenhlangano yetfu.—Kholose 1:18-20.


text:
Niyakholelwa Yini EThestamenteni Lelidzala?
Yebo bayakholelwa. BoFakazi BaJehova bakholelwa kutsi lonkhe liBhayibheli ‘liphefumulelwe nguNkulunkulu, lilungele kufundzisa.’ (2 Thimothi 3:16) LemiBhalo ihlanganisa tincenye letimbili, letivame kubitwa ngekutsi liThestamente Lelidzala neliThestamente Lelisha. BoFakazi BaJehova bona babita letincenye teliBhayibheli ngekutsi yimiBhalo yesiHebheru nemiBhalo YemaKhristu YesiGriki. Ngekwenta njalo, sibalekela kwendlulisela umcondvo wekutsi letinye tincenye teliBhayibheli setiphelelwe sikhatsi nobe atisasebenti.
Kungani kudzingeka kutsi emaKhristu asebentise liThestamente Lelidzala naLelisha?
Aphefumulelwe nguNkulunkulu, umphostoli Pawula labengumKhristu wabhala: “Konkhe kwasendvulo lokusemBhalweni kwabhalelwa kufundzisa tsine.” (Roma 15:4) Ngesizatfu saloko, kunekwatiswa lokungasisita lokutfolakala emiBhalweni yesiHebheru. Lokunye lesisita ngako kutsi isiniketa umlandvo lolusito neseluleko lesisebentako.
Umlandvo lolusito. ImiBhalo yesiHebheru inekwatiswa lokubanti lokumayelana nekudalwa kwetintfo kanye nekuwela kwebantfu esonweni. Ngaphandle kwalokwatiswa, besingeke sititfole timphendvulo letenetisako temibuto lenjengekutsi: Savelaphi? Kungani bantfu bafa? (Genesisi 2:7, 17) Ngetulu kwaloko, imiBhalo yesiHebheru isitjela ngendlela Jehova Nkulunkulu lasebentelana ngayo nebantfu lebebajabula futsi lebebahlangabetana netinkinga letifana netetfu.
—Jakobe 5:17.
Seluleko lesisebentako. Taga kanye neMshumayeli, lokutincwadzi teliBhayibheli letiyincenye yemiBhalo yesiHebheru, tineseluleko lesihlakaniphile lesingaphelelwa sikhatsi mayelana nendlela yekuphila. Tisiniketa seluleko lesimayelana nekutsi singakujabulela njani kuphila kwemndeni (Taga 15:17), kutsi singaba kanjani nembono lolingene ngemsebenti (Taga 10:4; Umshumayeli 4:6), kanye nekutsi bantfu labasha bangakusebentisa njani kuphila kwabo ngendlela leletsa injabulo (Umshumayeli 11:9–12:1).
Ngetulu kwaloko, singazuza ngekufundza uMtsetfo waMosi lotfolakala ku-Torah (lokutincwadzi teliBhayibheli tekucala letisihlanu). Nanobe emaKhristu angakabopheki kutsi agcine uMtsetfo waMosi, unetimiso letibalulekile letingasisita siphile imphilo lejabulisako.


text:
Ngubani Mbambambamba Lolawula Lomhlaba?
Ucabanga kutsi . . .
nguNkulunkulu?
bantfu?
nome ngulomunye umuntfu?
LOKO LOKUSHIWO LIBHAYIBHELI
“Umhlaba wonkhe ungephansi kwemandla aLomubi.”—1 Johane 5:19.
“INdvodzana yaNkulunkulu yetela . . . kucitsa imisebenti yaSathane.”—1 Johane 3:8.
KUNGAKUSITA NGANI KUKUKHOLELWA LOKU?
Ungatfola tinchazelo letingito tetinkinga temhlaba.—Sembulo 12:12.
Ungaba neletsemba lekutsi umhlaba wetfu utawuba sesimeni lesincono kakhulu.—1 Johane 2:17.
SINGAKWETSEMBA MBAMBA YINI LOKUSHIWO LIBHAYIBHELI?
Yebo singakwetsemba, nganati tizatfu letintsatfu:
Kubusa kwaSathane kutawucedvwa. Jehova utimisele kukhulula bantfu ekulawulweni nguSathane. Wetsembisa ‘kubhubhisa Sathane’ nekulungisa wonkhe umonakalo lawentile.—Hebheru 2:14.
Nkulunkulu ukhetse Jesu Khristu kutsi abuse lomhlaba. Jesu wehlukile kumbusi walelive lonelunya futsi lonebugovu. Mayelana nekubusa kwaJesu, Nkulunkulu uyasetsembisa: ‘Unesihe kulababutsakatsaka nalabeswele . . . Ukhulula kuphila kwalabo labasekubandzetelweni nasebudloveni.’—Tihlabelelo 72:13, 14.
Nkulunkulu akawacali emanga. LiBhayibheli litsi: “Nkulunkulu akasiye umuntfu kutsi angacala emanga.” (Numeri 23:19) Jehova naketsembisa kwenta lokutsite, kuba shengatsi vele sewukwentile. (Isaya 55:10, 11) ‘Umbusi walelive utawucitfwa.’—Johane 12:31.
LONGACABANGA NGAKO
Utawuba njani umhlaba nasekususwe umbusi wawo?
LiBhayibheli liyawuphendvula lombuto kuTIHLABELELO 37:10, 11 nakuSEMBULO 21:3, 4.


text:
Indzaba 56: Sawula—INkhosi Yekucala Yaka-Israyeli
BUKA Samuweli, utsela emafutsa enhloko yalendvodza. Nguloku labebavamise kukwenta uma bafuna kukhombisa kutsi umuntfu ukhetfwe kutsi abe yinkhosi. Jehova watsi Samuweli akatsele emafutsa enhloko yaSawula. Lawa kwakungemafutsa lakhetsekile futsi lanukelela kamnandzi.
Sawula abecabanga kutsi yena angeke akwati kuba yinkhosi lenhle. Ngako watsi kuSamuweli: ‘Mine ngingumBhenjamini, sive lesincane kakhulu ka-Israyeli. Pho, usholani kimi kutsi ngitawuba yinkhosi?’ Jehova abemtsandza Sawula, ngoba abengenti shengatsi yena mkhulu kunalabanye bantfu futsi abengatenti loncono. Kungako amkhetsa kutsi abe yinkhosi.
Sawula abengasilo luphuya nobe umuntfu lophasi. Abevela emndenini lonjingile, abeyindvodza lebukeka kahle kakhulu, futsi amudze. Abemudze kwendlula onkhe ema-Israyeli. Abenematubane futsi ayindvodza lenemadla lamakhulu. Bantfu bajabula ngoba Jehova abekhetse Sawula kutsi abe yinkhosi. Bamemeta kanye kanye batsi: ‘Lunwele loludze nkhosi!’
Titsa tema-Israyeli tatiloku tiba nemandla lamakhulu, futsi tatiwaphatsa kabi ema-Israyeli. Ngemuva kwesikhashana Sawula acalile kubusa, ema-Amoni eta atewuhlasela ema-Israyeli. Watsi Sawula nakeva ngaloko, wabutsela ndzawonye libutfo lelikhulu lemphi, futsi wawancoba ema-Amoni. Bajabula bantfu ngekutsi Sawula abe yinkhosi.
Njengoba iminyaka ihamba, Sawula wasita ema-Israyeli kutsi ancobe titsa tawo. Abenendvodzana lenesibindzi, ligama layo lokwakunguJonathani. Nayo yasita ema-Israyeli kutsi ancobe timphi letinyenti. EmaFilisti abesaloku atitsa letinkhulu tema-Israyeli. Ngalelinye lilanga kwefika tinkhulungwane letinyenti temaFilisti titekulwa nema-Israyeli.
Samuweli watjela Sawula kutsi amlindze aze afike atewenta umhlatjelo nobe sipho lesiya kuJehova. Kodvwa Samuweli wephuta kufika. Sawula wacala kwesaba, ngobe abecabanga kutsi emaFilisti atawusuke acale imphi. Ngako wavele wawenta lomhlatjelo. Ekugcineni Samuweli wefika, futsi wamtjela kutsi lentfo labeyentile ayikhombisi kumlalela Jehova. Watsi kuye: ‘Jehova sewukhetse lomunye umuntfu kutsi abe yinkhosi yaka-Israyeli esikhundleni sakho.’
Sawula waphindze wangalaleli. Ngako Samuweli wakhuluma naye watsi: ‘Kulalela Jehova kuncono kunekumentela sipho setimvu letikhuluphele. Njengoba walile kutsatsa umyalo wakhe, naye angeke akuyekele uchubeke uyinkhosi yaka-Israyeli.’
Sifundza sifundvo lesihle kuloku. Kusikhombisa kutsi kubalulekile kulalela Jehova ngaso sonkhe sikhatsi. Kuphindze kusitjengise kutsi umuntfu lolungile, njengobe abenjalo naSawula, angashintja abe ngumuntfu longakalungi. Tsine asifuni kuba bantfu labangakalungi, angitsi?
1 Samuweli tehluko 9-11; 13:5-14; 14:47-52; 15:1-35; 2 Samuweli 1:23.
Imibuto
- Wentani Samuweli kulesitfombe, futsi kungani enta loku?
- Kungani Jehova amtsandza Sawula, futsi abeyindvodza lenjani?
- Kwakungubani ligama lendvodzana yaSawula, futsi yayentani?
- Kungani Sawula enta umhlatjelo esikhundleni sekulindza Samuweli kute afike awente?
- Sifundzani endzabeni yaSawula?
Imibuto leyengetiwe
- Fundza 1 Samuweli 9:15-21 kanye na-10:17-27.
Kutfobeka kwaSawula kwamsita kanjani kutsi agweme budlova ngalesikhatsi lamanye emadvodza akhuluma naye ngekwedzelela? (1 Sam. 9:21; 10:21, 22, 27; Taga 17:27)
- Fundza 1 Samuweli 13:5-14.
Ngusiphi sono Sawula lasenta ngalesikhatsi aseGiligali? (1 Sam. 10:8; 13:8, 9, 13)
- Fundza 1 Samuweli 15:1-35.
Ngusiphi sono lesikhulu Sawula lasenta endzabeni lemayelana nenkhosi yema-Amaleki lengu-Agagi? (1 Sam. 15:2, 3, 8, 9, 22)
Sawula wetama kanjani kutitsetselela tono takhe nekubeka labanye licala? (1 Sam. 15:24)
Ngusiphi secwayiso lamuhla lokufanele sisinake lapho selulekwa ngulotsite? (1 Sam. 15:19-21; Hla. 141:5; Taga 9:8, 9; 11:2)